02013D0115 — LT — 07.09.2017 — 003.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

►B KOMISIJOS ĮGYVENDINIMO SPRENDIMAS 2013 m. vasario 26 d. priimti antrosios kartos Šengeno informacinės sistemos (SIS II) SIRENE vadovą ir kitas įgyvendinimo priemones (pranešta dokumentu Nr. C(2013) 1043) (Tekstas autentiškas tik anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis) (2013/115/ES) (OL L 071 2013.3.14, p. 1)

iš dalies keičiamas:









▼B

KOMISIJOS ĮGYVENDINIMO SPRENDIMAS

2013 m. vasario 26 d.

priimti antrosios kartos Šengeno informacinės sistemos (SIS II) SIRENE vadovą ir kitas įgyvendinimo priemones

(pranešta dokumentu Nr. C(2013) 1043)

(Tekstas autentiškas tik anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis)

(2013/115/ES)







1 straipsnis

SIRENE vadovas ir kitos antrosios kartos Šengeno informacinės sistemos (SIS II) įgyvendinimo priemonės išdėstomos šio sprendimo priede ir priedėliuose. Jie taikomi darbuotojams, kurių veikla apima SIRENE operacijas, taip pat visiems SIS II vartotojams.

2 straipsnis

Sprendimai 2008/333/EB ir 2008/334/TVR panaikinami.

3 straipsnis

Šis sprendimas įsigalioja pranešimo apie jį dieną.

Jis taikomas nuo datos, kurią nustato Taryba, sprendimą vieningai priėmus jos nariams, atstovaujantiems SIS 1 + dalyvaujančių valstybių narių Vyriausybėms, kaip nustatyta Reglamento (EB) Nr. 1987/2006 55 straipsnio 2 dalyje ir Sprendimo 2007/533/TVR 71 straipsnio 2 dalyje.

4 straipsnis

Šis sprendimas skirtas Airijai, Austrijos Respublikai, Belgijos Karalystei, Bulgarijos Respublikai, Čekijos Respublikai, Estijos Respublikai, Graikijos Respublikai, Ispanijos Karalystei, Italijos Respublikai, Jungtinei Didžiosios Britanijos ir Šiaurės Airijos Karalystei, Kipro Respublikai, Latvijos Respublikai, Lenkijos Respublikai, Lietuvos Respublikai, Liuksemburgo Didžiajai Hercogystei, Maltai, Nyderlandų Karalystei, Portugalijos Respublikai, Prancūzijos Respublikai, Rumunijai, Slovakijos Respublikai, Slovėnijos Respublikai, Suomijos Respublikai, Švedijos Karalystei, Vengrijai ir Vokietijos Federacinei Respublikai.

▼M3









PRIEDAS

SIRENE vadovas ir kitos antrosios kartos Šengeno informacinės sistemos (SIS II) įgyvendinimo priemonės

TURINYS ĮVADAS 1. SIRENE BIURAI IR PAPILDOMA INFORMACIJA 1.1. SIRENE biuras 1.2. SIRENE vadovas 1.3. SIRENE vadovo priedėliai 1.4. Teisingo Šengeno acquis taikymo rekomendacijų ir geriausios praktikos pavyzdžių katalogas (Šengeno informacinė sistema) 1.5. SIRENE biurų vaidmuo Europos Sąjungos policijos bendradarbiavimo srityje 1.5.1. SIS II duomenų perdavimas ir papildomos informacijos teikimas trečiosioms šalims arba tarptautinėms organizacijoms 1.6. SIRENE biurų ir Europolo santykiai 1.7. SIRENE biurų ir Eurojusto santykiai 1.8. SIRENE biurų ir Interpolo santykiai 1.8.1. SIS II perspėjimų viršenybė prieš Interpolo perspėjimus 1.8.2. Ryšio kanalo pasirinkimas 1.8.3. Interpolo perduodamos informacijos apie asmens paiešką naudojimas ir platinimas Šengeno valstybėse 1.8.4. Atitikties nustatymas ir perspėjimo panaikinimas 1.8.5. SIRENE biurų ir Interpolo NCB bendradarbiavimo gerinimas 1.9. Standartai 1.9.1. Darbo laikas 1.9.2. Tęstinumas 1.9.3. Konfidencialumas 1.9.4. Prieinamumas 1.10. Ryšiai 1.10.1. Bendravimo kalba 1.10.2. SIRENE biurų keitimasis duomenimis 1.10.3. Tinklas, pranešimai ir pašto dėžutės 1.10.4. Ryšių palaikymas ypatingomis aplinkybėmis 1.11. SIRENE adresų knyga (SAK) 1.12. SIRENE darbo srauto valdymo sistema 1.13. Atsakymo terminai 1.13.1. SIRENE formų skubos nuoroda, įskaitant skubų pranešimą apie atitiktį 1.14. Transliteracijos ir transkripcijos taisyklės 1.15. Duomenų kokybė 1.16. Archyvai 1.17. Darbuotojai 1.17.1. SIRENE biurų vadovai 1.17.2. SIRENE asmuo ryšiams (SIRCoP) 1.17.3. Žinios 1.17.4. Mokymas 1.17.5. Keitimasis darbuotojais 2. BENDROSIOS PROCEDŪROS 2.1. Apibrėžtys 2.2. Keli perspėjimai (SIS II reglamento 34 straipsnio 6 dalis ir SIS II sprendimo 49 straipsnio 6 dalis) 2.2.1. Perspėjimų suderinamumas 2.2.2. Perspėjimų eilės tvarka pagal svarbą 2.2.3. Tikrinimas, ar nėra nesuderinamumo ir ar neįvesta kelių perspėjimų 2.2.4. Ypatinga Jungtinės Karalystės ir Airijos padėtis 2.3. Keitimasis informacija nustačius atitiktį 2.4. Kai nustačius atitiktį neįmanoma vykdyti procedūrų (SIS II sprendimo 48 straipsnis ir SIS II reglamento 33 straipsnis) 2.5. Pranešimo apie pirštų atspaudų sutaptis, nustatytas pirmą kartą įvedant pirštų atspaudus arba atliekant paiešką pagal pirštų atspaudus, procedūra 2.6. Duomenų tvarkymas kitu, nei jie buvo įrašyti į SIS II, tikslu (SIS II sprendimo 46 straipsnio 5 dalis) 2.7. Žymos pridėjimas 2.7.1. Įvadas 2.7.2. Konsultacijos su valstybėmis narėmis norint pridėti žymą 2.7.3. Prašymas panaikinti žymą 2.8. Nustatyti teisiškai ar faktiškai netikslūs duomenys (SIS II reglamento 34 straipsnis ir SIS II sprendimo 49 straipsnis) 2.9. Teisė susipažinti su duomenimis ir juos taisyti (SIS II reglamento 41 straipsnis ir SIS II sprendimo 58 straipsnis) 2.9.1. Prašymai susipažinti su duomenimis arba juos taisyti 2.9.2. Keitimasis informacija apie prašymus susipažinti su kitų valstybių narių paskelbtų perspėjimų duomenimis 2.9.3. Keitimasis informacija apie prašymus taisyti arba panaikinti kitų valstybių narių įrašytus duomenis 2.10. Panaikinimas, kai nebetaikomas reikalavimas palikti galioti perspėjimą 2.11. Tikrinių vardų įrašymas 2.12. Įvairios tapatybės kategorijos 2.12.1. Neteisėtas naudojimasis tapatybe (SIS II reglamento 36 straipsnis ir SIS II sprendimo 51 straipsnis) 2.12.2. Alias įrašymas 2.12.3. Kita informacija, reikalinga asmens tapatybei nustatyti 2.13. Keitimasis informacija susijusių perspėjimų atveju 2.13.1. Veiklos taisyklės 2.14. Biometrinių duomenų formatas ir kokybė SIS II 2.14.1. Tolesnis duomenų, kuriais keičiamasi, naudojimas, įskaitant archyvavimą 2.14.2. Keitimasis pirštų atspaudais ir nuotraukomis 2.14.3. Techniniai reikalavimai 2.14.4. Biometrinių duomenų formatas ir kokybė 2.15. Ypatingi paieškos būdai 2.15.1. Geografinė paieška 2.15.2. Paieška dalyvaujant specialiesiems tikslinės paieškos policijos padaliniams (FAST) 3. PERSPĖJIMAI DĖL SUĖMIMO PERDAVIMO ARBA EKSTRADICIJOS TIKSLU (SIS II SPRENDIMO 26 STRAIPSNIS) 3.1. Perspėjimo įvedimas 3.2. Keli perspėjimai 3.3. Neteisėtas naudojimasis tapatybe 3.4. Alias įrašymas 3.5. Papildoma informacija, kurią reikia siųsti valstybėms narėms 3.5.1. Papildoma informacija, kurią reikia siųsti dėl laikino suėmimo 3.6. Žymos pridėjimas 3.6.1. Sistemingas prašymas pridėti žymą prie perspėjimų dėl asmenų, ieškomų norint juos suimti ekstradicijos tikslu, kai netaikomas Pagrindų sprendimas 2002/584/TVR ( 1 ) 3.7. SIRENE biurų veiksmai, gavus perspėjimą dėl suėmimo 3.8. Keitimasis informacija nustačius atitiktį 3.9. Keitimasis papildoma informacija apie perdavimą arba ekstradiciją 3.10. Keitimasis papildoma informacija apie tranzitą per kitos valstybės narės teritoriją 3.11. Perspėjimų panaikinimas po perdavimo arba ekstradicijos 4. PERSPĖJIMAI DĖL ATSISAKYMO LEISTI ATVYKTI AR BŪTI (SIS II REGLAMENTO 24 STRAIPSNIS) 4.1. Perspėjimo įvedimas 4.2. Keli perspėjimai 4.3. Neteisėtas naudojimasis tapatybe 4.4. Alias įrašymas 4.5. Keitimasis informacija išduodant leidimus gyventi arba vizas 4.5.1. Procedūra, taikoma 5 straipsnio 4 dalies a punkte nustatytais atvejais 4.5.2. Procedūra, taikoma 5 straipsnio 4 dalies c punkte nustatytais atvejais 4.6. Bendrosios taisyklės, susijusios su 4.5 skirsnyje nurodytomis procedūromis 4.7. Keitimasis informacija nustačius atitiktį ir kai atsisakoma leisti atvykti arba išsiunčiama iš Šengeno teritorijos 4.8. Keitimasis informacija nustačius atitiktį dėl trečiosios šalies piliečio, kuriam suteikta teisė laisvai judėti 4.9. Keitimasis informacija, jeigu nenustačius atitikties valstybė narė aptinka, kad dėl trečiosios šalies piliečio, kuris naudojasi teise laisvai judėti, įvestas perspėjimas dėl atsisakymo leisti atvykti 4.10. Perspėjimų dėl atsisakymo leisti atvykti arba būti panaikinimas 5. PERSPĖJIMAI DĖL DINGUSIŲ ASMENŲ (SIS II SPRENDIMO 32 STRAIPSNIS) 5.1. Keli perspėjimai 5.2. Neteisėtas naudojimasis tapatybe 5.3. Alias įrašymas 5.4. Žymos pridėjimas 5.5. Dingusių nepilnamečių ir kitų asmenų, kuriems gali kilti pavojus, aprašomųjų duomenų teikimas 5.6. Keitimasis informacija nustačius atitiktį 5.7. Perspėjimų dėl dingusių asmenų panaikinimas 5.7.1. Nepilnamečiai 5.7.2. Suaugusieji, kai apsaugos priemonės nereikalingos 5.7.3. Suaugusieji, kai prašoma imtis apsaugos priemonių 6. PERSPĖJIMAI DĖL ASMENŲ, KURIE IEŠKOMI DĖL TEISMINIO PROCESO (SIS II SPRENDIMO 34 STRAIPSNIS) 6.1. Keli perspėjimai 6.2. Neteisėtas naudojimasis tapatybe 6.3. Alias įrašymas 6.4. Keitimasis informacija nustačius atitiktį 6.5. Perspėjimų dėl asmenų, kurie ieškomi dėl teisminio proceso, panaikinimas 7. PERSPĖJIMAI DĖL ATSARGIŲ ARBA KONKREČIŲ PATIKRINIMŲ (SIS II SPRENDIMO 36 STRAIPSNIS) 7.1. Keli perspėjimai 7.2. Neteisėtas naudojimasis tapatybe 7.3. Alias įrašymas 7.4. Kitų valstybių informavimas apie perspėjimų pateikimą 7.5. Laukelio „nusikalstamos veikos rūšis“ pildymas teikiant perspėjimus 7.6. Žymos pridėjimas 7.7. Keitimasis informacija nustačius atitiktį 7.8. Perspėjimų dėl atsargaus ir konkretaus patikrinimo panaikinimas 7.9. Automatizuotos transporto priemonės registracijos numerio identifikavimo sistemos (ANPR) 8. PERSPĖJIMAI DĖL DAIKTŲ, IEŠKOMŲ NORINT JUOS KONFISKUOTI ARBA PANAUDOTI KAIP ĮRODYMUS (SIS II SPRENDIMO 38 STRAIPSNIS) 8.1. Keli perspėjimai 8.2. Perspėjimai dėl transporto priemonių 8.2.1. Tikrinimas, ar yra keli perspėjimai dėl tos pačios transporto priemonės 8.2.2. Vienodi transporto priemonių identifikavimo numeriai (VIN) 8.3. Keitimasis informacija nustačius atitiktį 8.4. Perspėjimų dėl daiktų, ieškomų norint juos konfiskuoti arba panaudoti kaip įrodymus baudžiamosiose bylose, panaikinimas 9. AUTOMATIZUOTOS TRANSPORTO PRIEMONIŲ REGISTRACIJOS NUMERIO IDENTIFIKAVIMO SISTEMOS (ANPR) 10. STATISTIKA

ĮVADAS

Šengeno erdvė

1985 m. birželio 14 d. nedideliame Liuksemburgo mieste Šengene Belgijos Karalystės, Vokietijos Federacinės Respublikos, Prancūzijos Respublikos, Liuksemburgo Didžiosios Hercogystės ir Nyderlandų Karalystės Vyriausybės pasirašė susitarimą, siekdamos suteikti galimybę „(…) visiems valstybių narių piliečiams laisvai kirsti vidaus sienas (…)“ ir sukurti sąlygas „laisvam prekių ir paslaugų judėjimui“.

1990 m. birželio 19 d. penkios šalys steigėjos pasirašė Konvenciją dėl Šengeno susitarimo įgyvendinimo ( 2 ), prie kurios 1990 m. lapkričio 27 d. prisijungė Italijos Respublika, 1991 m. birželio 25 d. – Ispanijos Karalystė ir Portugalijos Respublika, 1992 m. lapkričio 6 d. – Graikijos Respublika, 1995 m. balandžio 28 d. – Austrijos Respublika, 1996 m. gruodžio 19 d. – Danijos Karalystė, Švedijos Karalystė ir Suomijos Respublika.

Todėl nuo 1995 m. kovo 26 d. Šengeno acquis visiškai taikomas Belgijoje, Ispanijoje, Liuksemburge, Nyderlanduose, Portugalijoje, Prancūzijoje ir Vokietijoje ( 3 ). Nuo 1998 m. kovo 31 d. jis taikomas Austrijoje ir Italijoje ( 4 ), nuo 2000 m. kovo 26 d. – Graikijoje ( 5 ) ir galiausiai nuo 2001 m. kovo 25 d. – Norvegijoje, Islandijoje, Švedijoje, Danijoje ir Suomijoje ( 6 ).

Jungtinė Karalystė (toliau – JK) ir Airija dalyvauja įgyvendinant tik kai kurias Šengeno acquis nuostatas atitinkamai pagal Sprendimą 2000/365/EB ir Sprendimą 2002/192/EB.

JK atveju nuostatos, kurias įgyvendinant Jungtinė Karalystė pageidavo dalyvauti (išskyrus SIS), taikomos nuo 2005 m. sausio 1 d. ( 7 )

1999 m. prie Amsterdamo sutarties ( 8 ) pridėtais protokolais Šengeno acquis buvo įtrauktas į Europos Sąjungos teisinę sistemą. 1999 m. gegužės 12 d. priimtas Tarybos sprendimas, kuriuo pagal atitinkamas Europos bendrijos steigimo sutarties ir Europos Sąjungos sutarties nuostatas nustatytas teisinis pagrindas visoms nuostatoms ar sprendimams, sudarantiems Šengeno acquis.

Nuo 2004 m. gegužės 1 d. Šengeno acquis, įtrauktas į Europos Sąjungos sistemą protokolu, pridėtu prie Europos Sąjungos sutarties ir Europos bendrijos steigimo sutarties (toliau – Šengeno protokolas), ir juo grindžiami arba kitaip su juo susiję aktai yra privalomi Čekijos Respublikai, Estijos Respublikai, Latvijos Respublikai, Lenkijos Respublikai, Lietuvos Respublikai, Maltos Respublikai, Slovakijos Respublikai, Slovėnijos Respublikai ir Vengrijai. Šios valstybės narės visateisėmis Šengeno erdvės narėmis tapo 2007 m. gruodžio 21 d.

Kipras pasirašė Konvenciją dėl Šengeno susitarimo įgyvendinimo, bet jam pagal jo 2003 m. Stojimo aktą taikoma nukrypti leidžianti nuostata.

Bulgarijos Respublika ir Rumunija į Europos Sąjungą įstojo 2007 m. sausio 1 d.; nuo tos dienos joms privalomas Šengeno acquis ir juo grindžiami arba kitaip su juo susiję aktai, atsižvelgiant į 2005 m. Stojimo aktu nustatytą nukrypti leidžiančią nuostatą.

2013 m. liepos 1 d. į Europos Sąjungą įstojo Kroatija; Ji taiko Šengeno acquis, atsižvelgiant į 2011 m. Stojimo aktu nustatytą nukrypti leidžiančią nuostatą.

Kai kurios Šengeno acquis nuostatos taikomos į ES įstojus naujoms valstybėms narėms. Kitos nuostatos šiose valstybėse narėse taikomos tik pagal tuo klausimu priimtą Tarybos sprendimą. Galiausiai Taryba, patikrinusi, ar atitinkama valstybė narė įvykdė visas būtinas sąlygas, keliamas visų atitinkamų acquis dalių taikymui, pagal taikytinas Šengeno sistemos vertinimo procedūras ir pasikonsultavusi su Europos Parlamentu, priima sprendimą dėl patikrinimų kertant sieną panaikinimo.

Prie Šengeno erdvės prisijungė tam tikros kitos Europos šalys. 1999 m. gegužės 18 d. Norvegijos Karalystė ir Islandijos Respublika sudarė su valstybėmis narėmis Asociacijos susitarimą ( 9 ), kad taptų Šengeno konvencijos asocijuotosiomis šalimis.

2004 m. Šveicarijos Konfederacija pasirašė susitarimą su Europos Sąjunga ir Europos bendrija dėl jos asociacijos įgyvendinant, taikant ir plėtojant Šengeno acquis ( 10 ), kurio pagrindu ji 2008 m. gruodžio 12 d. tapo Šengeno erdvės nare.

Remdamasi 2008 m. Lichtenšteino Kunigaikštystės pasirašytu Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės protokolu dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis ( 11 ), 2011 m. gruodžio 19 d. Lichtenšteino Kunigaikštystė tapo Šengeno erdvės nare.

Antrosios kartos Šengeno informacinė sistema (SIS II)

Pagal Reglamentą (EB) Nr. 1987/2006 (toliau – SIS II reglamentas) ir Sprendimą 2007/533/TVR (toliau – SIS II sprendimas) (toliau kartu – SIS II teisės aktai), taip pat Europos Parlamento ir Tarybos reglamentą (EB) Nr. 1986/2006 ( 12 ) sukurta SIS II yra bendra informacinė sistema, leidžianti kompetentingoms valstybių narių institucijoms bendradarbiauti keičiantis informacija, ir yra esminė priemonė taikant Šengeno acquis nuostatas, įtrauktas į Europos Sąjungos sistemą. Šiomis 2013 m. balandžio 9 d. įsigaliojusiomis priemonėmis panaikinta Konvencijos dėl Šengeno susitarimo įgyvendinimo IV antraštinė dalis. SIS II pakeičiama pirmosios kartos Šengeno informacinė sistema, kuri pradėjo veikti 1995 m. ir buvo išplėsta 2005 ir 2007 m.

SIS II, kaip numatyta SIS II teisės aktų 1 straipsnyje, paskirtis – „(…) aukšto lygio saugumo užtikrinimas Europos Sąjungos laisvės, saugumo ir teisingumo erdvėje, įskaitant visuomenės saugumo bei viešosios tvarkos ir saugumo palaikymą valstybių narių teritorijose, bei EB Sutarties Trečiosios dalies IV antraštinės dalies [dabartinės Sutarties dėl Europos Sąjungos veikimo Trečiosios dalies V antraštinės dalies] nuostatų, susijusių su asmenų judėjimu jų teritorijose, taikymas naudojantis šia sistema perduodama informacija“.

Pagal SIS II teisės aktus, taikant automatizuotą paieškos procedūrą SIS II teisė naudotis perspėjimais dėl asmenų ir daiktų suteikiama:

a) institucijoms, atsakingoms už sienų kontrolę pagal Europos Parlamento ir Tarybos reglamentą (ES) 2016/399 ( 13 );

b) institucijoms, atliekančioms ir koordinuojančioms kitus policijos ir muitinės patikrinimus šalies viduje;

c) nacionalinėms teisminėms institucijoms ir jų koordinavimo institucijoms;

d) institucijoms, atsakingoms už vizų išdavimą, centrinės valdžios institucijoms, atsakingoms už prašymų išduoti vizą nagrinėjimą, institucijoms, atsakingoms už leidimų gyventi išdavimą ir trečiųjų šalių piliečiams skirtų teisės aktų administravimą taikant Sąjungos teisės nuostatas dėl asmenų judėjimo;

e) institucijoms, atsakingoms už transporto priemonių registracijos liudijimų išdavimą (pagal Reglamentą (EB) Nr. 1986/2006).

Pagal SIS II sprendimą Europolas ir Eurojustas taip pat turi prieigą prie tam tikrų kategorijų perspėjimų.

SIS II sudaro šios dalys:

1. centrinė sistema (centrinė SIS II), susidedanti iš:

a) techninės paramos funkcijos (CS-SIS), kurią sudaro duomenų bazė (SIS II duomenų bazė);

b) vienodos nacionalinės sąsajos (NI-SIS);

2. nacionalinė sistema (N.SIS II) kiekvienoje valstybėje narėje, susidedanti iš nacionalinių duomenų sistemų, palaikančių ryšį su centrine SIS II. N.SIS II sudėtyje gali būti duomenų rinkmena (nacionalinė kopija), kurią sudaro visa ar dalinė SIS II duomenų bazės kopija;

3. CS-SIS ir NI-SIS ryšių infrastruktūra, kuria užtikrinamas šifruotas virtualus tinklas, skirtas SIS II duomenims ir SIRENE biurams keistis duomenimis, kaip apibrėžta toliau.

1. SIRENE BIURAI IR PAPILDOMA INFORMACIJA

1.1. SIRENE biuras

SIS II laikoma tik būtina informacija (t. y. perspėjimo duomenys), kuri leidžia atpažinti asmenį ar daiktą ir nustatyti vykdytiną veiksmą. Be to, pagal SIS II teisės aktus valstybės narės dvišaliu arba daugiašaliu pagrindu keičiasi su perspėjimu susijusia papildoma informacija, kuri yra reikalinga tam tikroms nuostatoms, numatytoms pagal SIS II teisės aktus, kad SIS II tinkamai veiktų, įgyvendinti.

Ši struktūra, sukurta keistis papildoma informacija, vadinama SIRENE. Tai struktūros apibrėžties anglų kalba – papildomos informacijos prašymas nacionaliniams perspėjimams (angl. „Supplementary Information Request at the National Entries“) – santrumpa.

Nacionalinį SIRENE biurą pagal SIS II teisės aktų bendro 7 straipsnio 2 dalį steigia kiekviena valstybė narė. Tai yra valstybių narių vienas bendras ryšių palaikymo centras, visapusiškai veikiantis visą parą be išeiginių, skirtas keistis papildoma informacija, reikalinga perspėjimams įvesti ir leidžiančia imtis atitinkamų veiksmų tais atvejais, kai asmenys ir daiktai, su kuriais susiję duomenys buvo įtraukti į SIS II, randami nustačius atitiktį. Pagrindinės SIRENE biurų užduotys ( 14 ) – užtikrinti keitimąsi visa papildoma informacija laikantis šio SIRENE vadovo reikalavimų, kaip nustatyta SIS II teisės aktų bendrame 8 straipsnyje šiais tikslais:

a) siekiant sudaryti galimybę valstybėms narėms konsultuotis arba informuoti viena kitą įvedant perspėjimą (pvz., įvedant perspėjimus dėl suėmimo);

b) siekiant sudaryti galimybę vykdyti tinkamą veiksmą nustačius atitiktį (pvz., nustatoma perspėjimo sutaptis);

c) kai reikiamo veiksmo negali būti imtasi (pvz., pridedant žymą);

d) kai sprendžiami SIS II duomenų kokybės klausimai (pvz., kai duomenys įrašyti neteisėtai arba yra faktiškai netikslūs), įskaitant siunčiamų perspėjimų tvirtinimą ir gaunamų perspėjimų tikrinimą, jei tai numatyta nacionalinėje teisėje;

e) kai sprendžiami su perspėjimų suderinamumu ir pirmenybe susiję klausimai (pvz., kai tikrinama, ar nėra kelių perspėjimų);

f) kai sprendžiami su duomenų subjekto teisėmis, ypač su teise susipažinti su duomenimis, susiję klausimai.

Valstybės narės raginamos užtikrinti, kad visos už tarptautinį policijos bendradarbiavimą atsakingos nacionalinės įstaigos, įskaitant SIRENE biurus, būtų organizuotos struktūriškai, kad nebūtų kompetencijos konfliktų ir darbo dubliavimo.

1.2. SIRENE vadovas

SIRENE vadovas – tai instrukcijos, kuriose išsamiai apibrėžtos dvišalio arba daugiašalio keitimosi papildoma informacija taisyklės ir procedūros.

1.3. SIRENE vadovo priedėliai

Kadangi tam tikros techninės taisyklės tiesiogiai veikia naudotojų darbą valstybėse narėse, įskaitant SIRENE biurus, tokias taisykles svarbu įtraukti į SIRENE vadovą. Todėl šio vadovo priedėliuose, be kita ko, teikiamos transliteravimo taisyklės, kodų lentelės, papildomos informacijos teikimo formos ir kitos techninės duomenų tvarkymo įgyvendinimo priemonės.

1.4. Teisingo Šengeno acquis taikymo rekomendacijų ir geriausios praktikos pavyzdžių katalogas (Šengeno informacinė sistema)

Šio katalogo tikslas – atsižvelgiant į patirtį valstybėms narėms teikti teisiškai neprivalomas rekomendacijas ir geriausios patirties pavyzdžius. Jis taip pat yra orientacinė priemonė, skirta SIS II teisės aktų teisingam įgyvendinimui vertinti. Todėl jo reikėtų kuo labiau laikytis.

1.5. SIRENE biurų vaidmuo Europos Sąjungos policijos bendradarbiavimo srityje

Keitimasis papildoma informacija nedaro poveikio užduotims, pavestoms SIRENE biurams tarptautinio policijos bendradarbiavimo srityje pagal nacionalinę teisę, kuria įgyvendinamos kitos Europos Sąjungos teisinės priemonės.

SIRENE biurams gali būti pavestos papildomos užduotys, visų pirma pagal nacionalinę teisę, kuria įgyvendinamas Pamatinis sprendimas 2006/960/TVR, Šengeno konvencijos 39 ir 46 straipsniai, kiek jų nepakeičia Pamatinis sprendimas 2006/960/TVR, Šengeno konvencijos 40 ir 41 straipsniai arba, jeigu informacija patenka į savitarpio teisinės pagalbos taikymo sritį.

SIRENE biurui gavus kito SIRENE biuro prašymą, kuris nepriklauso jo kompetencijai pagal nacionalinę teisę, jis nedelsdamas persiunčia jį kompetentingai institucijai ir prašymą pateikusį SIRENE biurą informuoja apie šį veiksmą. Prireikus jis turėtų teikti pagalbą prašymą pateikusiam SIRENE biurui, kad palengvintų komunikaciją.

1.5.1. SIS II duomenų perdavimas ir papildomos informacijos teikimas trečiosioms šalims arba tarptautinėms organizacijoms

Pagal SIS II reglamento 39 straipsnį ir SIS II sprendimo 54 straipsnį duomenys, tvarkomi SIS II taikant šiuos du teisės aktus, neperduodami arba jais neleidžiama naudotis trečiosioms šalims arba tarptautinėms organizacijoms. Šis draudimas taikomas papildomos informacijos perdavimui trečiosioms šalims arba tarptautinėms organizacijoms. SIS II sprendimo 55 straipsnyje numatyta nukrypti nuo šios bendrosios taisyklės leidžianti nuostata dėl keitimosi duomenimis su Interpolu apie pavogtus, pasisavintus, pamestus arba pripažintus negaliojančiais pasus, laikantis šiame straipsnyje nustatytų sąlygų.

1.6. SIRENE biurų ir Europolo santykiai

Pagal SIS II sprendimo 26, 36 ir 38 straipsnius Europolas turi prieigos prie duomenų, įvestų į SIS II, teisę ir teisę atlikti tiesioginę jų paiešką. Pagal Europolo sprendimo ( 15 ) nuostatas Europolas iš atitinkamos valstybės narės gali reikalauti daugiau informacijos. Pagal nacionalinės teisės aktus primygtinai rekomenduojama, kad būtų bendradarbiaujama su nacionaliniu Europolo padaliniu (NEP) siekiant užtikrinti, kad SIRENE biuras būtų informuojamas apie bet kokį Europolo ir NEP keitimąsi papildoma informacija dėl perspėjimų SIS II. Ypatingais atvejais, kai NEP nacionaliniu lygmeniu palaiko ryšius dėl SIS II perspėjimų, siekiant išvengti painiavos, visos dalyvaujančios šalys, ypač SIRENE biuras, turėtų apie tai žinoti.

1.7. SIRENE biurų ir Eurojusto santykiai

Pagal SIS II sprendimo 26, 32, 34 ir 38 straipsnius nacionaliniai Eurojusto nariai ir jų padėjėjai turi prieigos prie duomenų, įvestų į SIS II, teisę ir teisę atlikti tiesioginę jų paiešką. Pagal nacionalinę teisę su jais turėtų būti bendradarbiaujama siekiant užtikrinti sklandų keitimąsi informacija nustačius atitiktį. Pirmiausia SIRENE biuras turėtų būti Eurojusto nacionalinių narių ir jų padėjėjų ryšių palaikymo centras, kuriame jie galėtų gauti papildomos informacijos, susijusios su į SIS II įvestais perspėjimais.

1.8. SIRENE biurų ir Interpolo santykiai ( 16 )

SIS II nėra skirta tam, kad pakeistų ar kartotų Interpolo veiklą. Nors užduotys gali sutapti, pagal Šengeno sistemą valstybių narių veiklą ir bendradarbiavimą reglamentuojantys principai gerokai skiriasi nuo Interpolo principų. Todėl būtina nustatyti SIRENE biurų ir NCB (nacionalinių centrinių biurų) bendradarbiavimo nacionaliniu lygmeniu taisykles.

Taikomi šie principai:

1.8.1. SIS II perspėjimų viršenybė prieš Interpolo perspėjimus

Valstybių narių paskelbtų perspėjimų atveju SIS II perspėjimai ir keitimasis visa informacija apie tokius perspėjimus visada yra viršesni už perspėjimus ir informaciją, kuriais keičiamasi per Interpolą. Tai ypač svarbu, jeigu perspėjimų duomenys skiriasi.

1.8.2. Ryšio kanalo pasirinkimas

Laikomasi principo, kad Šengeno perspėjimai turi viršenybę prieš valstybių narių paskelbtus Interpolo perspėjimus, ir reikalaujama, kad valstybių narių NCB laikytųsi šio principo. Parengus SIS II perspėjimą, SIRENE biurai teikia visą informaciją, susijusią su perspėjimu, jo tikslu ir vykdytino veiksmo atlikimu. Jeigu valstybė narė nori pakeisti ryšio kanalą, ji turi iš anksto konsultuotis su kitomis šalimis. Taip keisti ryšio kanalą galima tik tam tikrais atvejais.

1.8.3. Interpolo perduodamos informacijos apie asmens paiešką naudojimas ir platinimas Šengeno valstybėse

Kadangi SIS II perspėjimai yra viršesni už Interpolo perspėjimus, pastarieji naudojami išimtiniais atvejais (t. y. kai SIS II teisės aktuose ar techniniuose reikalavimuose nėra nuostatos įvesti perspėjimą į SIS II arba jeigu yra ne visa informacija, reikalinga SIS II perspėjimui parengti). Šengeno erdvėje reikėtų vengti lygiagrečiai teikti perspėjimus SIS II ir per Interpolą. Perspėjimuose, kurie platinami Interpolo kanalais ir kurie taip pat apima Šengeno erdvę arba jos dalis, įrašoma tokia nuoroda: „išskyrus Šengeno valstybes“.

1.8.4. Atitikties nustatymas ir perspėjimo panaikinimas

Valstybės narės garantuoja, kad SIRENE biurai ir NBC informuotų vieni kitus apie nustatytas atitiktis ir panaikintus perspėjimus, ir taip užtikrina, kad SIRENE biurai atliktų koordinuojamąjį vaidmenį tikrinant į SIS II įvedamos informacijos kokybę.

1.8.5. SIRENE biurų ir Interpolo NCB bendradarbiavimo gerinimas

Laikydamasi nacionalinės teisės kiekviena valstybė narė imasi visų reikiamų priemonių, kad nacionaliniu lygmeniu būtų garantuojamas veiksmingas jos SIRENE biuro ir NCB keitimasis informacija.

1.9. Standartai

Bendradarbiavimo per SIRENE biurus standartai yra šie:

1.9.1. Darbo laikas

Visi SIRENE biurai visapusiškai dirba visą parą be išeiginių, kad galėtų reaguoti per 1.13 skirsnyje nustatytą terminą. Techninė ir teisinė analizė, parama ir sprendimai taip pat teikiami visą parą be išeiginių.

1.9.2. Tęstinumas

Visi SIRENE biurai sukuria vidaus struktūrą, kuria užtikrinamas valdymo, darbuotojų ir techninės infrastruktūros tęstinumas.

1.9.3. Konfidencialumas

Pagal SIS II teisės aktų bendrą 11 straipsnį atitinkamos nacionalinės profesinių paslapčių taisyklės arba kiti lygiaverčiai įsipareigojimai dėl konfidencialumo taikomi visiems SIRENE darbuotojams. Šis įsipareigojimas taip pat taikomas baigusiems tarnybą ar iš darbo išėjusiems darbuotojams.

1.9.4. Prieinamumas

Kad būtų vykdomas reikalavimas teikti papildomą informaciją, SIRENE darbuotojai turi turėti galimybę tiesiogiai arba netiesiogiai gauti visą reikalingą šalių informaciją ir ekspertų konsultacijas.

1.10. Ryšiai

1.10.1. Bendravimo kalba

Siekiant didžiausio SIRENE biurų dvišalių ryšių veiksmingumo, vartojama abiem šalims suprantama kalba.

1.10.2. SIRENE biurų keitimasis duomenimis

SIRENE biurų keitimosi informacija techninės specifikacijos nustatytos dokumente „SIRENE biurų keitimasis duomenimis“ (toliau – SBKD). Šių instrukcijų turi būti laikomasi.

1.10.3. Tinklas, pranešimai ir pašto dėžutės

SIRENE biurai naudoja šifruotą virtualųjį tinklą, išskirtinai skirtą SIS II duomenims, taip pat skirtą SIRENE biurams keistis papildoma informacija, kaip nustatyta SIS II teisės aktų bendro 4 straipsnio 1 dalies c punkte ir bendro 8 straipsnio 1 dalyje. Tik jeigu šis kanalas neveikia, gali būti naudojamos kitos tinkamai apsaugotos ir tinkamos ryšio priemonės. Galimybė pasirinkti kanalą reiškia, kad dėl jo bus sprendžiama kiekvienu konkrečiu atveju atsižvelgiant į technines galimybes ir saugumo bei kokybės reikalavimus, kuriuos turi atitikti pranešimai.

Raštu teikiami pranešimai skirstomi į dvi kategorijas: laisvo teksto ir standartinių formų. 3 priedėlyje apibūdinamos formos, kuriomis keičiasi SIRENE biurai, teikiamos laukelių pildymo gairės ir nurodoma, ar laukelius pildyti privaloma, ar ne.

Minėtame tinkle yra keturios skirtingos pašto dėžutės, skirtos laisvo teksto pranešimams ir SIRENE formoms.







Pašto dėžutė Pašto dėžutės adresas Paskirtis Veiklos oper@xx.sirenemail2.eu Naudojama SIRENE biurams keičiantis formomis ir priedais Techninė tech@xx.sirenemail2.eu Naudojama SIRENE biurų techninės pagalbos darbuotojams keičiantis e. laiškais SIRENE vadovas director@xx.sirenemail2.eu Naudojama keičiantis e. laiškais su SIRENE biurų vadovais e. paštas message@xx.sirenemail2.eu Naudojama SIRENE biurams keičiantis laisvo teksto pranešimais

Testavimui sukurtas antras domenas ( 17 ) (testxx.sirenemail2.eu), kuriame testavimo tikslu galima padaryti bet kurios iš lentelėje nurodytų pašto dėžučių kopiją netrukdant keistis pranešimais realiuoju laiku ir darbo aplinkai.

Taikomos SBKD pateiktos išsamios SIRENE pašto dėžučių ir SIRENE formų perdavimo taisyklės.

SIRENE darbo srauto valdymo sistema (žr. 1.12 skirsnį) stebi veiklos ir e. pašto dėžutes („oper“ ir „message“), kad atpažintų gaunamas formas, susijusius e. laiškus ir priedus. Skubūs pranešimai siunčiami tik į veiklos pašto dėžutę.

1.10.4. Ryšių palaikymas ypatingomis aplinkybėmis

Tais atvejais, jeigu neveikia įprastiniai ryšių kanalai ir reikia išsiųsti standartines formas, pavyzdžiui, faksu, taikoma SBKD nustatyta procedūra.

1.11. SIRENE adresų knyga (SAK)

SIRENE biurų duomenys ryšiams ir atitinkama tarpusavio ryšių ir bendradarbiavimo informacija surenkama ir teikiama SIRENE adresų knygoje (SAK). Komisija atnaujins SAK. Atnaujintą SAK Komisija skelbia mažiausiai du kartus per metus. Kiekvienas SIRENE biuras užtikrina, kad:

a) SAK informacija nebūtų atskleista trečiosioms šalims;

b) SIRENE darbuotojai žinotų apie SAK ir naudotųsi ja;

c) visa atnaujinta į SAK įtraukta informacija būtų nedelsiant teikiama Komisijai.

1.12. SIRENE darbo srauto valdymo sistema

Užtikrinti efektyvų SIRENE biurų darbo srauto valdymą būtų lengviausia, jeigu kiekvienas SIRENE biuras turėtų kompiuterizuotą valdymo sistemą (darbo srauto valdymo sistemą), kuri leistų gerokai automatizuoti kasdienio darbo srauto valdymą.

Šalutinėse patalpose gali būti SIRENE biuro darbo srauto valdymo sistemos atsarginė kompiuterių ir duomenų bazės sistema, jeigu SIRENE biure įvyktų didelė avarija. Ji turėtų turėti pakankamą atsarginį elektros energijos ir ryšio tiekimą.

Dideliam SIRENE darbo srauto efektyvumui užtikrinti turėtų būti naudojamos tinkamos IT priemonės.

1.13. Atsakymo terminai

SIRENE biuras kuo skubiau atsako į visus prašymus suteikti informacijos dėl perspėjimų, sutapčių ir atitikčių procedūrų, kuriuos kitos valstybės narės pateikia per savo SIRENE biurus. Bet kokiu atveju atsakymas pateikiamas per 12 valandų. (Taip pat žr. 1.13.1. skirsnį dėl SIRENE formų skubos nuorodų).

Prioritetai kasdienėje veikloje priklauso nuo perspėjimo kategorijos ir atvejo svarbos.

1.13.1. SIRENE formų skubos nuoroda, įskaitant skubų pranešimą apie atitiktį

SIRENE formose, kurias prašymą gavęs SIRENE biuras turėtų tvarkyti kuo greičiau, gali būti nurodoma žyma „URGENT“ (skubu) (311 laukelyje „Important Notice“ (svarbi informacija)), nurodant skubos priežastį. Skubos priežastis nurodoma atitinkamuose SIRENE formų laukeliuose. Jeigu reikia skubaus atsakymo, galima skambinti telefonu arba siųsti pranešimą.

Jeigu dėl su perspėjimo atitiktimi susijusių aplinkybių atvejis yra tikrai skubus arba labai svarbus, atitiktį nustačiusios valstybės narės SIRENE biuras, išsiuntęs G formą, jei tinkama, turėtų telefonu pranešti perspėjančiosios valstybės narės SIRENE biurui apie nustatytą atitiktį.

1.14. Transliteracijos ir transkripcijos taisyklės

Transliteracijos ir transkripcijos apibrėžtys ir taisyklės nustatytos 1 priedėlyje. Jų laikomasi SIRENE biurams palaikant ryšius (taip pat žr. 2.11 skirsnį dėl tikrinių vardų įrašymo).

1.15. Duomenų kokybė

Pagal SIS II teisės aktų 7 straipsnio 2 dalį SIRENE biurai koordinuoja į SIS II įvestos informacijos kokybės patikrą. SIRENE biurai turėtų turėti reikalingą nacionalinę kompetenciją šiai funkcijai atlikti. Todėl turėtų būti nustatytas tinkamas nacionalinių duomenų kokybės tikrinimo būdas, įskaitant perspėjimų (atitikčių) skaičiaus ir duomenų turinio peržiūrą.

Kad visi SIRENE biurai galėtų atlikti duomenų kokybės patikros koordinatoriaus funkciją, jiems reikėtų suteikti reikiamas informacinių technologijų priemones ir atitinkamas teises dirbti sistemose.

Bendradarbiaujant su nacionaliniu SIRENE biuru turėtų būti kuriami naudotojų mokymo nacionaliniai standartai, susiję su duomenų kokybės principais ir praktika.

Valstybės narės gali prašyti SIRENE biurų darbuotojų dalyvauti visų institucijų, įvedančių perspėjimus, darbuotojų mokyme, ypač daug dėmesio skiriant duomenų kokybei ir skatinant kuo daugiau naudoti SIS II.

Kalbant apie pirštų atspaudus, įvedamus į SIS II, pagrindinė atsakomybė už duomenų kokybę tenka atitinkamoms nacionalinėms tarnyboms, kurios ima pirštų atspaudus. SIRENE biurai, atlikdami duomenų kokybės patikros koordinatoriaus funkciją, su tarnybomis, kurios ima pirštų atspaudus, palaiko ryšius, visų pirma dėl nustatytų įvestų pirštų atspaudų kokybės problemų.

Siekiant reguliaraus į SIS II įvestų duomenų atnaujinimo pagal SIS-AFIS sutapčių rezultatus, SIRENE biuras imasi visų būtinų priemonių užtikrinti, kad perspėjimų tekstiniai duomenys būtų kuo greičiau atnaujinti arba tuo tikslu palaiko ryšius su perspėjimą sukūrusia atitinkama institucija. Atnaujinant duomenis, be kita ko, įtraukiami visi alias arba taisomi tapatybės duomenys.

1.16. Archyvai

a) Visos valstybės narės sudaro sąlygas saugoti informaciją.

b) Perspėjančiosios valstybės narės SIRENE biuras privalo saugoti visą informaciją apie visus savo perspėjimus, kurie prieinami kitoms valstybėms narėms, įskaitant nuorodą į sprendimą, kuriuo pagrįstas perspėjimas.

c) Visuose SIRENE biurų archyvuose turi būti įmanoma greitai rasti reikalingą informaciją, kad ją būtų galima perduoti per labai trumpą laiką.

d) Pagal SIS II teisės aktų 12 straipsnio 4 dalį asmens duomenys, kuriuos SIRENE biuras laiko savo rinkmenose, gauti keičiantis informacija, saugomi ne ilgiau nei jų reikia tiems tikslams, kuriems jie buvo pateikti, pasiekti. Paprastai ši informacija panaikinama iš karto, kai tik SIS II panaikinamas su ja susijęs perspėjimas, ir bet kokiu atveju ne vėliau kaip po vienų metų. Tačiau duomenys, susiję su konkrečiu valstybės narės įvestu perspėjimu arba perspėjimu, dėl kurio jos teritorijoje buvo imtasi veiksmų, gali būti saugomi ilgiau pagal nacionalinę teisę.

e) Kitų valstybių narių atsiųsta papildoma informacija saugoma remiantis ją gavusios valstybės narės nacionaliniais duomenų apsaugos teisės aktais. Taip pat taikomas SIS II teisės aktų bendras 12 straipsnis, Europos Parlamento ir Tarybos direktyva 95/46/EB ( 18 ) ir Tarybos pamatinis sprendimas 2008/977/TVR ( 19 ).

f) Informacija, susijusi su neteisėtu naudojimusi asmens tapatybe, panaikinama po to, kai panaikinamas atitinkamas perspėjimas.

g) Prieiga prie archyvų suteikiama tik paskirtiems darbuotojams ir prieigos prie archyvų atvejai registruojami ir kontroliuojami.

1.17. Darbuotojai

Kai yra daug didelę darbo patirtį turinčių darbuotojų, jie gali veikti savarankiškai ir todėl gali veiksmingai nagrinėti įvairius atvejus. Maža darbuotojų kaita yra privalumas, todėl administracija turi kurti patikėtos atsakomybės darbo aplinką. Valstybės narės raginamos imtis tinkamų priemonių, kad būtų išvengta kvalifikacijos ir patirties praradimo dėl darbuotojų kaitos.

1.17.1. SIRENE biurų vadovai

SIRENE biurų vadovai turėtų susitikti bent du kartus per metus, kad įvertintų savo tarnybų bendradarbiavimo kokybę, kilus sunkumams aptartų reikalingas technines arba organizacines priemones ir prireikus išaiškintų procedūras. SIRENE biurų vadovų posėdžius organizuoja tuo metu Europos Sąjungos Tarybai pirmininkaujanti valstybė narė.

1.17.2. SIRENE asmuo ryšiams (SIRCoP)

Tais atvejais, kai standartinių procedūrų nepakanka, SIRENE asmuo ryšiams (SIRCoP) gali tvarkyti sudėtingas, problemiškas arba su neskelbtinais duomenimis susijusias rinkmenas, dėl kurių gali prireikti užtikrinti tam tikrą kokybę ir (arba) palaikyti ilgalaikiškesnius ryšius su kitu SIRENE biuru. SIRCoP pareigos neskirtos skubiems atvejams, kuriais iš esmės reikėtų kreiptis į visą parą be išeiginių budinčias tarnybas.

SIRCoP galėtų rengti pasiūlymus, kaip gerinti kokybę, ir apibūdinti galimybes, kaip ilgainiui tokie klausimai galėtų būti sprendžiami.

Paprastai SIRCoP gali susisiekti su kitu SIRCoP tik darbo metu.

Metinis vertinimas atliekamas teikiant metinius statistinius duomenis, kaip nurodyta 5 priedėlyje, ir yra grindžiamas šiais rodikliais:

a) kiekvienos valstybės narės SIRCoP suteiktos pagalbos atvejų skaičiumi;

b) kreipimosi priežastimi;

c) suteiktos pagalbos rezultatais, remiantis ataskaitinio laikotarpio turima informacija.

1.17.3. Žinios

SIRENE biuro darbuotojai turi kuo daugiau skirtingų kalbų įgūdžių, o budintys darbuotojai turi sugebėti palaikyti ryšį su visais SIRENE biurais.

Jie turi turėti reikalingų žinių apie:

— nacionalinės, Europos ir tarptautinės teisės aspektus,

— savo nacionalines teisėsaugos institucijas ir

— nacionalines ir Europos teismines bei imigracijos administracines sistemas.

Jie turi turėti įgaliojimus savarankiškai dirbti su visais gaunamais atvejais.

Po darbo dienos valandų budintys operatoriai turi tokią pačią kompetenciją, žinias ir įgaliojimus bei turi galimybę kreiptis į telefonu pasiekiamus ekspertus.

SIRENE biure turi būti darbuotojų, turinčių teisės žinių apie įprastus ir ypatingus atvejus. Atsižvelgiant į atvejį, tokių žinių gali suteikti visi darbuotojai, turintys reikalingą teisės srities kvalifikaciją, arba teisminių institucijų ekspertai.

1.17.4. Mokymas

Nacionaliniu lygmeniu

Nacionaliniu lygmeniu pakankamas mokymo lygis turi būti toks, kad darbuotojai atitiktų reikiamus šiame vadove apibrėžtus standartus. Prieš suteikiant leidimą tvarkyti SIS II laikomus duomenis, darbuotojai visų pirma deramai mokomi duomenų saugumo ir duomenų apsaugos taisyklių ir informuojami apie visas susijusias nusikalstamas veikas ir bausmes.

Europos lygmeniu

Bent kartą per metus rengiami mokymo kursai, kad būtų plečiamas SIRENE biurų bendradarbiavimas, kad darbuotojai susitiktų su kolegomis iš kitų SIRENE biurų, keistųsi informacija apie nacionalinius darbo metodus ir būtų sukurtas nuoseklus ir lygiavertis žinių lygis. Be to, darbuotojai sužino apie savo veiklos reikšmę ir būtinybę rodyti tarpusavio solidarumą užtikrinant bendrą valstybių narių saugumą.

Mokymas turėtų būti organizuojamas vadovaujantis SIRENE instruktorių vadovu.

Europos Parlamento ir Tarybos reglamento (ES) Nr. 1077/2011 ( 20 ) 3 straipsnyje nustatyta, kad Europos didelės apimties IT sistemų laisvės, saugumo ir teisingumo erdvėje operacijų valdymo agentūra (toliau – Agentūra) vykdo užduotis, susijusias su SIS II techninio naudojimo mokymais, kurie visų pirma skirti SIRENE darbuotojams.

1.17.5. Keitimasis darbuotojais

Kiek tai įmanoma, SIRENE biurai taip pat turėtų numatyti, kad bent kartą per metus būtų keičiamasi darbuotojais su kitais SIRENE biurais. Tai padeda darbuotojams gilinti žinias apie darbo metodus, susipažinti su kitų SIRENE biurų veiklos organizavimo būdais ir užmegzti asmeninius ryšius su kitų valstybių narių kolegomis.

2. BENDROSIOS PROCEDŪROS

Toliau apibūdintos procedūros taikomos visų kategorijų perspėjimams. Kiekvienai perspėjimų kategorijai taikytinos procedūros išdėstytos šio vadovo atitinkamose dalyse.

2.1. Apibrėžtys

— Perspėjančioji valstybė narė – valstybė narė, įvedusi perspėjimą į SIS II;

— vykdančioji valstybė narė – valstybė narė, kuri, nustačius atitiktį, imasi reikiamų veiksmų;

— teikiantysis SIRENE biuras – valstybės narės, turinčios asmens, dėl kurio kita valstybė narė yra įvedusi perspėjimą, pirštų atspaudus arba nuotraukas, SIRENE biuras;

— atitiktis – atitiktis SIS II: a) naudotojas atlieka paiešką; b) paieška rodo kitos valstybės narės į SIS II įvestą perspėjimą; c) duomenys, susiję su perspėjimu SIS II, atitinka paieškos duomenis ir d) prašoma imtis tolesnių veiksmų;

— sutaptis – sutaptis SIS II: a) pagal SIS-AFIS duomenis atliekama pirštų atspaudų paieška; b) iš SIS II gaunamas pranešimas, kad yra galima sutaptis, ir c) sutaptis patvirtinama pagal nacionalines pirštų atspaudų tikrinimo procedūras. Nustačius sutaptį gali būti prašoma imtis tolesnių veiksmų, kad būtų patikrinta asmens tapatybė ir nustatyti kiti alias. Nustačius sutaptį gali būti nustatyta atitiktis, jeigu galutinis naudotojas, atlikdamas patikrą, SIS-AFIS atlieka paiešką ir sutaptis patvirtinama;

— žyma – perspėjimo galiojimo sustabdymas nacionaliniu lygmeniu; žymą galima papildomai pridėti prie perspėjimų dėl suėmimo, perspėjimų dėl dingusių asmenų ir perspėjimų dėl patikrų, kai valstybė narė mano, jog perspėjimo įgyvendinimas yra nesuderinamas su jos nacionaline teise, jos tarptautiniais įsipareigojimais arba esminiais nacionaliniais interesais. Pridėjus žymą, perspėjimo pagrindu prašomo veiksmo nebus imtasi šios valstybės narės teritorijoje.

2.2. Keli perspėjimai (SIS II reglamento 34 straipsnio 6 dalis ir SIS II sprendimo 49 straipsnio 6 dalis)

Viena valstybė narė į SIS II gali įvesti tik vieną perspėjimą dėl to paties asmens arba daikto.

Todėl, kai įmanoma ir būtina, antras ir daugiau perspėjimų dėl to paties asmens arba daikto prieinami nacionaliniu lygmeniu, kad juos būtų galima įrašyti pasibaigus pirmojo perspėjimo terminui arba perspėjimą panaikinus.

Kartais skirtingos valstybės narės gali įvesti kelis perspėjimus dėl tų pačių subjektų. Svarbu, kad tai nesuklaidintų naudotojų ir kad jie aiškiai žinotų, kokių priemonių būtina imtis norint įvesti perspėjimą ir kokių procedūrų laikytis nustačius atitiktį. Todėl nustatomos kelių perspėjimų aptikimo procedūros ir tokių perspėjimų įvedimo į SIS II eilės tvarka.

Reikia:

— prieš įvedant perspėjimą patikrinti, ar subjektas jau yra įtrauktas į SIS II,

— konsultuotis su kitomis valstybėmis narėmis, jeigu įvedus perspėjimą aptinkami keli tarpusavyje nesuderinami perspėjimai.

2.2.1. Perspėjimų suderinamumas

Kelios valstybės narės gali įvesti perspėjimą dėl to paties asmens arba daikto, jeigu perspėjimai yra suderinami.

Valstybės narės gali nukrypti nuo suderinamumo taisyklių skelbdamos perspėjimą dėl atsargaus arba konkretaus patikrinimo, visų pirma tais atvejais, kurie susiję su perspėjimais, paskelbtais dėl nacionalinio saugumo. Šia nukrypti leidžiančia nuostata nedaroma poveikio perspėjimų įvedimo eilės tvarkai ir konsultavimosi procedūrai, kaip nustatyta 2.2.2 skirsnyje.







Perspėjimų dėl asmenų suderinamumo lentelė Eilės tvarka pagal svarbą Perspėjimas dėl suėmimo Perspėjimas dėl atsisakymo leisti atvykti Perspėjimas dėl dingusio asmens (apsauga) Perspėjimas dėl konkretaus patikrinimo – neatidėliotini veiksmai Perspėjimas dėl konkretaus patikrinimo Perspėjimas dėl atsargaus patikrinimo – neatidėliotini veiksmai Perspėjimas dėl atsargaus patikrinimo Perspėjimas dėl dingusio asmens (buvimo vieta) Perspėjimas dėl teisminio proceso Perspėjimas dėl suėmimo taip taip taip ne ne ne ne taip taip Perspėjimas dėl atsisakymo leisti atvykti taip taip ne ne ne ne ne ne ne Perspėjimas dėl dingusio asmens (apsauga) taip ne taip ne ne ne ne taip taip Perspėjimas dėl konkretaus patikrinimo – neatidėliotini veiksmai ne ne ne taip taip ne ne ne ne Perspėjimas dėl konkretaus patikrinimo ne ne ne taip taip ne ne ne ne Perspėjimas dėl atsargaus patikrinimo – neatidėliotini veiksmai ne ne ne ne ne taip taip ne ne Perspėjimas dėl atsargaus patikrinimo ne ne ne ne ne taip taip ne ne Perspėjimas dėl dingusio asmens (buvimo vieta) taip ne taip ne ne ne ne taip taip Perspėjimas dėl teisminio proceso taip ne taip ne ne ne ne taip taip







Perspėjimų dėl daiktų suderinamumo lentelė Eilės tvarka pagal svarbą Perspėjimas dėl naudojimo kaip įrodymų Dokumento galiojimo kelionės tikslams panaikinimas Perspėjimas dėl konfiskavimo Perspėjimas dėl konkretaus patikrinimo – neatidėliotini veiksmai Perspėjimas dėl konkretaus patikrinimo Perspėjimas dėl atsargaus patikrinimo – neatidėliotini veiksmai Perspėjimas dėl atsargaus patikrinimo Perspėjimas dėl naudojimo kaip įrodymų taip taip taip ne ne ne ne Dokumento galiojimo kelionės tikslams panaikinimas taip taip taip ne ne ne ne Perspėjimas dėl konfiskavimo taip taip taip ne ne ne ne Perspėjimas dėl konkretaus patikrinimo – neatidėliotini veiksmai ne ne ne taip taip ne ne Perspėjimas dėl konkretaus patikrinimo ne ne ne taip taip ne ne Perspėjimas dėl atsargaus patikrinimo – neatidėliotini veiksmai ne ne ne ne ne taip taip Perspėjimas dėl atsargaus patikrinimo ne ne ne ne ne taip taip

2.2.2. Perspėjimų eilės tvarka pagal svarbą

Jei yra nesuderinamų perspėjimų, perspėjimų dėl asmenų eilės tvarka pagal svarbą yra tokia:

— suėmimas perdavimo arba ekstradicijos tikslu (sprendimo 26 straipsnis),

— atsisakymas leisti atvykti arba būti Šengeno teritorijoje (reglamento 24 straipsnis),

— apsaugos skyrimas (sprendimo 32 straipsnis),

— konkretus patikrinimas – neatidėliotini veiksmai (sprendimo 36 straipsnis),

— konkretus patikrinimas (sprendimo 36 straipsnis),

— atsargus patikrinimas – neatidėliotini veiksmai (sprendimo 36 straipsnis),

— atsargus patikrinimas (sprendimo 36 straipsnis).

— pranešimas apie buvimo vietą (sprendimo 32 ir 34 straipsniai).

Perspėjimų dėl daiktų eilės tvarka tokia:

— naudojimas kaip įrodymų (sprendimo 38 straipsnis),

— dokumento, kurio galiojimas kelionės tikslams panaikintas, konfiskavimas (sprendimo 38 straipsnis),

— konfiskavimas (sprendimo 38 straipsnis),

— konkretus patikrinimas – neatidėliotini veiksmai (sprendimo 36 straipsnis),

— konkretus patikrinimas (sprendimo 36 straipsnis),

— atsargus patikrinimas – neatidėliotini veiksmai (sprendimo 36 straipsnis),

— atsargus patikrinimas (sprendimo 36 straipsnis).

Jeigu kyla pavojus svarbiausiems nacionaliniams interesams, pasikonsultavus su valstybėmis narėmis šios eilės tvarkos galima nesilaikyti.

2.2.3. Tikrinimas, ar nėra nesuderinamumo ir ar neįvesta kelių perspėjimų

Siekiant išvengti nesuderinamų kelių perspėjimų problemos, svarbu atkreipti dėmesį, kad būtina tiksliai atskirti asmenis arba daiktus, kurių duomenys panašūs. Todėl labai svarbu, kad SIRENE biurai vienas su kitu konsultuotųsi ir bendradarbiautų, o visos valstybės narės nustatytų reikiamas technines tokių atvejų nustatymo iki perspėjimo įvedimo procedūras.

SIS II įdiegus asmens tapatybės nustatymo pagal jo pirštų atspaudų duomenis funkciją yra didesnė tikimybė aptikti esamus perspėjimus dėl to paties asmens, bet susijusius su skirtinga tapatybe (taip pat žr. 1.15 skirsnį). Konsultacijos ir bendradarbiavimas taip pat būtini, kai įvedant pirštų atspaudų įrašą nustatoma sutaptis. Tokiais atvejais laikomasi toliau apibūdintos procedūros. Be to, kai atskleidžiama pagal alias nustatoma tapatybė, laikomasi 2.12.2 skirsnyje apibūdintos procedūros.

Tais atvejais, kai valstybė narė nori paskelbti naują perspėjimą, o jis neatitinka tos pačios valstybės narės jau įvesto perspėjimo, SIRENE biuras pasirūpina, kad pagal nacionalinę procedūrą SIS II būtų tik vienas perspėjimas.

Siekiant patikrinti, ar dėl to paties asmens arba daikto neįvesta kelių perspėjimų, taikoma ši procedūra:

a) tikrinant, ar nėra kelių perspėjimų, lyginami tokie privalomi tapatybę apibūdinantys duomenys:

i) asmens:

— pavardė,

— vardas,

— gimimo data,

— lytis,

— pirštų atspaudų duomenys (jei yra);

ii) transporto priemonės:

— transporto priemonės identifikavimo numeris (VIN),

— registracijos numeris ir registracijos šalis,

— markė,

— tipas;

iii) orlaivio:

— orlaivio kategorija,

— ICAO registracijos numeris;

iv) laivo:

— laivo kategorija,

— korpusų skaičius,

— laivo išorinis atpažinties numeris (neprivaloma, bet galima naudoti);

v) konteinerio:

— BIC numeris ( 21 );

b) jeigu įvedamas naujas perspėjimas dėl transporto priemonės arba kito daikto, turinčio VIN arba registracijos numerį, žr. procedūrą, nurodytą 8.2.1 skirsnyje;

c) kitiems daiktams labiausiai tinkami kelių perspėjimų nustatymo laukeliai yra privalomieji laukeliai, kuriuos visus sistema turi automatiškai palyginti. 8.2.1.

skirsnyje apibūdintos procedūros (tikrinimas, ar yra keli perspėjimai dėl tos pačios transporto priemonės) taikomos skiriant daiktą nuo kitų kategorijų daiktų SIS II, kai tampa akivaizdu, kad du panašūs daiktai turi tą patį serijos numerį.

Jeigu patikrinus nustatoma, kad duomenys yra susiję su dviem skirtingais asmenimis arba daiktais, SIRENE biuras patvirtina prašymą įvesti naują perspėjimą ( 22 ).

Jeigu patikrinus, ar nėra kelių perspėjimų, paaiškėja, kad duomenys yra identiški ir susiję su tuo pačiu asmeniu arba daiktu, valstybės narės, kuri ketina įvesti naują perspėjimą, SIRENE biuras konsultuojasi su perspėjančiosios valstybės narės SIRENE biuru, ar perspėjimai nesuderinami.

Taikoma ši perspėjimų suderinamumo tikrinimo procedūra:

a) prieš įvedant perspėjimą arba gavus SIS-AFIS pranešimą apie galimą sutaptį pirmą kartą įvedant su perspėjimu susijusius pirštų atspaudus privaloma patikrinti, ar nėra nesuderinamų perspėjimų;

b) jeigu yra kitas perspėjimas, kuris yra suderinamas, ir nėra pirštų atspaudų sutapties, SIRENE biurams nereikia konsultuotis;

c) jeigu yra kitas perspėjimas, kuris yra suderinamas, ir toks perspėjimas aptiktas nustačius pirštų atspaudų sutaptį, SIRENE biurai konsultuojasi tik siekdami patikrinti tapatybę ir nustatyti kitus alias, kurie anksčiau nebuvo žinomi. Tačiau jeigu reikia išsiaiškinti, ar perspėjimas susijęs su tuo pačiu asmeniu, SIRENE biuras konsultuojasi su perspėjančiosios valstybės narės SIRENE biuru naudodamas L formą. Pranešimo apie pirštų atspaudų sutaptis ir konsultavimosi šioje srityje procedūros apibūdintos 2.5 skirsnyje. 2.5 skirsnyje apibūdintos procedūros taikomos atvejais, kai sutaptis nustatyta pirmą kartą įvedant pirštų atspaudus ir kai sutaptis nustatyta atliekant paiešką pagal pirštų atspaudus, pavyzdžiui, policijos nuovadoje;

d) jeigu perspėjimai nesuderinami, SIRENE biurai tarpusavyje konsultuojasi naudodami E formą, kad galiausiai būtų įvestas tik vienas perspėjimas;

e) perspėjimai dėl suėmimo įvedami nedelsiant, nelaukiant konsultacijų su kitomis valstybėmis narėmis rezultatų;

f) jeigu po konsultacijų perspėjimui, nesuderinamam su esamais perspėjimais, teikiamas pirmumas, kitus įvestus perspėjimus valstybės narės panaikina, vos tik įvedamas naujasis perspėjimas. Valstybės narės visus ginčus sprendžia per SIRENE biurus;

g) valstybės narės, kurioms nepavyko įvesti perspėjimo, gali užsisakyti, kad iš CS-SIS joms būtų atsiųstas pranešimas, jog perspėjimas panaikintas;

h) valstybės narės SIRENE biuras, kuriam nepavyko įvesti perspėjimo, gali prašyti, kad perspėjimą įvedusios valstybės narės SIRENE biuras informuotų jį apie šio perspėjimo atitiktį.

2.2.4. Ypatinga Jungtinės Karalystės ir Airijos padėtis

Jungtinė Karalystė ir Airija nedalyvauja taikant SIS II reglamentą, todėl jos neturi prieigos prie perspėjimų dėl atsisakymo leisti atvykti arba būti (SIS II reglamento 24 ir 26 straipsniai). Vis dėl to jos privalo laikytis perspėjimų suderinamumo taisyklių, nustatytų 2.2 skirsnyje, ir jos visų pirma taiko 2.2.3 skirsnyje nurodytas procedūras.

Taikoma tokia procedūra:

a) jeigu Jungtinė Karalystė arba Airija įveda perspėjimą, kuris gali būti nesuderinamas su esamu perspėjimu dėl atsisakymo leisti atvykti arba būti, kaip nurodyta 2.2.1 skirsnyje, centrinė SIS II praneša šioms dviem valstybėms narėms apie galimą nesuderinamumą nurodydama tik esamo perspėjimo Šengeno identifikacinį numerį;

b) jeigu pranešama, kad Jungtinės Karalystės arba Airijos įvestas perspėjimas gali būti nesuderinamas su kitos valstybės narės įvestu perspėjimu dėl atsisakymo leisti atvykti arba būti, Jungtinės Karalystės arba Airijos SIRENE biuras konsultuojasi su perspėjančiąja valstybe nare keisdamasis laisvo teksto pranešimais ir konsultacijos metu panaikina galimai nesuderinamą perspėjimą;

c) atsižvelgdama į konsultacijų rezultatus Jungtinė Karalystė arba Airija gali iš naujo įvesti perspėjimą, kurio suderinamumas buvo įrodytas.

2.3. Keitimasis informacija nustačius atitiktį

Jeigu nustačius atitiktį naudotojui reikia papildomos informacijos, SIRENE biuras nedelsdamas susisiekia su perspėjančiosios valstybės narės SIRENE biuru ir paprašo reikiamos informacijos. Jei tinkama, SIRENE biurai veikia kaip nacionalinių institucijų tarpininkai ir teikia papildomą informaciją, susijusią su atitinkamu perspėjimu, ir tokia informacija keičiasi.

Jeigu nenustatyta kitaip, perspėjančiajai valstybei narei pranešama apie nustatytą atitiktį ir jos rezultatus (taip pat žr. 1.13.1 skirsnį apie skubos nuorodą).

Taikoma tokia procedūra:

a) nedarant poveikio šio vadovo 2.4 skirsniui, apie kiekvieną asmens arba daikto, dėl kurio buvo įvestas perspėjimas, duomenų atitiktį perspėjančiosios valstybės narės SIRENE biurui pranešama atskira G forma;

b) pranešant perspėjančiajai valstybei narei apie nustatytą atitiktį, G formos 090 laukelyje nurodomas tokiai atitikčiai taikytinas SIS II teisės aktų straipsnis, įskaitant prireikus papildomą informaciją (pvz., „MINOR“ (nepilnametis)).

G formos 088 laukelyje pateikiama kuo daugiau informacijos apie atitiktį, įskaitant informaciją apie veiksmus, kurių buvo imtasi. 089 laukelyje galima įrašyti prašymą, kad perspėjančioji valstybė narė pateiktų papildomos informacijos;

c) jeigu vykdančiosios valstybės narės SIRENE biuras išsiuntęs G formą ketina teikti daugiau informacijos, jis naudoja M formą;

d) jeigu būtina, perspėjančiosios valstybės narės SIRENE biuras siunčia visą reikalingą, konkrečią informaciją ir nurodo konkrečias priemones, kurių jis prašo imtis vykdančiosios valstybės narės SIRENE biuro.

Pranešimo apie pirštų atspaudų sutaptis procedūra nustatyta 2.5 skirsnyje, o jo f punkte nurodyta procedūra taikoma tais atvejais, kai atitiktys sutampa su sutaptimis.

Pranešimo apie atitiktis, nustatytas naudojant automatizuoto transporto priemonės registracijos numerio identifikavimo sistemas, procedūra nustatyta 9 skirsnyje.

2.4. Kai nustačius atitiktį neįmanoma vykdyti procedūrų (SIS II sprendimo 48 straipsnis ir SIS II reglamento 33 straipsnis)

Pagal SIS II sprendimo 48 straipsnį ir SIS II reglamento 33 straipsnį taikoma ši procedūra:

a) valstybė narė, kuri remdamasi visa turima informacija tikrai negali vykdyti procedūros, per savo SIRENE biurą praneša perspėjančiajai valstybei narei, kad ji negali atlikti prašomo veiksmo ir H formos 083 laukelyje nurodo to priežastis;

b) atitinkamos valstybės narės gali susitarti dėl veiksmo, kurio reikia imtis laikantis jų nacionalinės teisės aktų ir SIS II teisės aktų.

Pranešimo apie pirštų atspaudų sutaptis procedūra nustatyta 2.5 skirsnyje, o jo f punkte nurodyta procedūra taikoma tais atvejais, kai atitiktys sutampa su sutaptimis.

2.5. Pranešimo apie pirštų atspaudų sutaptis, nustatytas pirmą kartą įvedant pirštų atspaudus arba atliekant paiešką pagal pirštų atspaudus, procedūra

Taikoma toliau nurodyta SIS-AFIS sutapčių (prieš nustatant atitiktį) procedūra (dėl atitikčių žr. f punktą):

a) jeigu atliekant asmens pirštų atspaudų paiešką pagal į SIS II įvestus pirštų atspaudus nustatoma galima sutaptis, ji tikrinama pagal nacionalinę teisę ir procedūras;

b) patikrinus sutaptį, valstybės narės, kurioje nustatyta sutaptis, SIRENE biuras, naudodamas L formą, visus kitus susijusius SIRENE biurus informuoja apie sutaptį ir galimą būtinybę atnaujinti tekstinius duomenis SIS II;

c) pranešant perspėjančiajai valstybei narei apie nustatytą sutaptį, L formos 083 laukelyje nurodomas tokiam perspėjimui taikytinas SIS II teisės aktų straipsnis, įskaitant nuorodą „SIS-AFIS sutaptis“. Jeigu valstybė narė, kurioje nustatyta sutaptis, atvejį laiko skubiu, 311 laukelyje („Important notice“ (svarbi informacija)) nurodoma žyma „URGENT“ (skubu) ir paaiškinamas skubos atvejo pobūdis. L formoje pateikiama kuo daugiau turimos informacijos, įskaitant pirštų atspaudų ėmimo vietą, laiką ir priežastį. Jei yra, pridedama subjekto nuotrauka. Jeigu vykdančiosios valstybės narės SIRENE biuras išsiuntęs pradinę L formą ketina teikti daugiau informacijos, jis naudoja M formą. Jeigu sutaptis nustatoma su daugiau nei vienu perspėjimu, L formos 083 laukelyje nurodomi visų perspėjimų, su kuriais nustatyta sutaptis, Šengeno identifikaciniai numeriai;

d) tokią informaciją gavęs SIRENE biuras tikrina duomenis, už kuriuos yra atsakingas, ir imasi visų būtinų priemonių užtikrinti, kad tekstiniai duomenys būtų atnaujinti, kaip nurodyta 1.15 skirsnyje;

e) tuomet prireikus SIRENE biuras, L forma gavęs tokį pranešimą apie sutaptį, siunčia visą reikalingą, konkrečią informaciją ir nurodo visas reikiamas priemones, kurių jis prašo imtis vykdančiosios valstybės narės SIRENE biuro;

f) 2.3 skirsnyje (Vykdytini veiksmai) ir 2.4 skirsnyje (Veiksmo negali būti imtasi) nustatytos procedūros taikomos atvejais, kai atitiktis nustatoma pagal pirštų atspaudų sutaptis. Kai akivaizdu, kad pagal a–e punktuose aprašytą procedūrą L forma bus siunčiama kartu su G arba H forma dėl nustatytos atitikties, siunčiama tik G arba H forma. G formos 086 laukelyje arba H formos 083 laukelyje nurodomi žodžiai „atitiktis nustatyta pagal SIS-AFIS“ ir visa papildoma informacija, susijusi su tapatybėmis, kurios anksčiau nebuvo žinomos, arba kitais alias, įrašoma G formos 090 laukelyje arba H formos 083 laukelyje.

2.6. Duomenų tvarkymas kitu, nei jie buvo įrašyti į SIS II, tikslu (SIS II sprendimo 46 straipsnio 5 dalis)

SIS II esantys duomenys gali būti tvarkomi tik tais tikslais, kurie nustatyti kiekvienai perspėjimų kategorijai.

Tačiau gavus išankstinį perspėjančiosios valstybės narės leidimą, duomenys gali būti naudojami kitam tikslui, nei tikslas, dėl kurio jie buvo įvesti, kad būtų užkirstas kelias neišvengiamai didelei grėsmei viešajai tvarkai ir saugumui, remiantis svariais nacionalinio saugumo motyvais arba sunkaus nusikaltimo prevencijos tikslais.

Jeigu valstybė narė ketina panaudoti SIS II esančius duomenis kitu tikslu, nei tas, kuriuo jie buvo įvesti, keičiamasi informacija laikantis šių taisyklių:

a) naudodama I formą valstybė narė, kuri ketina panaudoti duomenis kitu tikslu, per savo SIRENE biurą išaiškina perspėjimą įvedusiai valstybei narei priežastis, dėl kurių jai reikia panaudoti šiuos duomenis kitu tikslu;

b) perspėjančioji valstybė narė kuo skubiau svarsto, ar toks prašymas gali būti įvykdytas, ir naudodama M formą per savo SIRENE biurą kitai valstybei narei praneša apie savo sprendimą;

c) prireikus perspėjimą įvedusi valstybė narė gali suteikti leidimą, nustačiusi tam tikras duomenų naudojimo sąlygas. Šis leidimas siunčiamas naudojant M formą.

Perspėjimą įvedusiai valstybei narei sutikus, kita valstybė narė naudoja duomenis tik tuo tikslu, kuriam gavo leidimą. Ji atsižvelgia į visas perspėjančiosios valstybės narės nustatytas sąlygas.

2.7. Žymos pridėjimas

2.7.1. Įvadas

a) SIS II sprendimo 24 straipsnyje numatyti šie atvejai, kuriais valstybė narė gali reikalauti pridėti žymą:

i) jei valstybė narė mano, kad perspėjimo, įvesto pagal SIS II sprendimo 26, 32 ar 36 straipsnius, įgyvendinimas yra nesuderinamas su jos nacionaline teise, jos tarptautiniais įsipareigojimais ar svarbiais nacionaliniais interesais, ji gali vėliau pareikalauti, kad prie perspėjimo būtų pridėta žyma, reiškianti, kad jos teritorijoje nebus imtasi veiksmų, kurių turi būti imtasi remiantis tuo perspėjimu. Žymą prideda perspėjančiosios valstybės narės SIRENE biuras;

ii) kad valstybės narės galėtų reikalauti pridėti žymą prie perspėjimo, paskelbto pagal 26 straipsnį, pasikeičiant papildoma informacija visoms valstybėms narėms automatiškai pranešama apie visus naujus tos kategorijos perspėjimus;

iii) jeigu ypatingos skubos ir svarbos atvejais perspėjančioji valstybė narė prašo įvykdyti veiksmą, vykdančioji valstybė narė patikrina, ar ji gali leisti panaikinti jos nurodymu pridėtą žymą. Jeigu vykdančioji valstybė narė gali tai padaryti, ji imasi priemonių, būtinų užtikrinti, kad vykdytinas veiksmas būtų nedelsiant įvykdytas;

b) kitokia procedūra yra nustatyta tik perspėjimams dėl suėmimo (žr. 3.6 skirsnį);

c) kai žyma pridedama prie perspėjimų dėl dingusių asmenų ir perspėjimų dėl atsargių arba konkrečių patikrinimų, naudotojui vykdant paiešką sistemoje, perspėjimas ekrane nerodomas;

d) nedarant poveikio 3.6.1 skirsniui valstybė narė neturi prašyti pridėti žymą remdamasi tik tuo, kad atitinkama valstybė narė yra perspėjančioji valstybė narė. Pridėti žymą prašoma atskirai kiekvienu konkrečiu atveju.

2.7.2. Konsultacijos su valstybėmis narėmis norint pridėti žymą

Žyma pridedama tik kitos valstybės narės prašymu arba susitarus su ja.

Taikoma tokia procedūra:

a) jeigu valstybė narė prašo pridėti žymą, ji turėtų to paprašyti perspėjančiosios valstybės narės naudodama F formą ir paaiškinti žymos pridėjimo priežastį. Tam naudojamas 071 laukelis, o 080 laukelyje paaiškinama žymos priežastis. Kita su perspėjimu susijusi papildoma informacija pateikiama 083 laukelyje;

b) perspėjimą įvedusi valstybė narė nedelsdama prideda žymą;

c) pasikeitus informacija, remiantis informacija, kurią konsultuodamasi pateikė žymą pridėti prašanti valstybė narė, gali tekti iš dalies pakeisti ar panaikinti perspėjimą arba atšaukti prašymą (tuomet perspėjimas lieka nepakitęs).

2.7.3. Prašymas panaikinti žymą

Valstybės narės prašo panaikinti žymą, kurią buvo prašyta pridėti, kai tik nebelieka priežasties, dėl kurios žyma buvo pridėta. Taip visų pirma gali atsitikti pasikeitus nacionalinės teisės aktams arba jeigu toliau keičiantis informacija apie atvejį paaiškėja, kad nebėra aplinkybių, paminėtų SIS II sprendimo 24 straipsnio 1 dalyje arba 25 straipsnyje.

Taikoma tokia procedūra:

a) SIRENE biuras, kurio prašymu buvo pridėta žyma, naudodamas F formą, prašo perspėjančiosios valstybės narės SIRENE biuro panaikinti žymą. Tam naudojamas 075 laukelis ( 23 ). Daugiau informacijos apie nacionalinę teisę pateikiama 080 laukelyje, o prireikus papildoma informacija, kuria paaiškinama žymos panaikinimo priežastis, ir kita su perspėjimu susijusi papildoma informacija įrašoma 083 laukelyje;

b) perspėjimą įvedusios valstybės narės SIRENE biuras nedelsdamas panaikina žymą.

2.8. Nustatyti teisiškai ar faktiškai netikslūs duomenys (SIS II reglamento 34 straipsnis ir SIS II sprendimo 49 straipsnis)

Jeigu nustatoma, kad duomenys yra faktiškai netikslūs arba kad jie buvo neteisėtai laikomi SIS II, tuomet keičiamasi papildoma informacija laikantis SIS II reglamento 34 straipsnio 2 dalyje ir SIS II sprendimo 49 straipsnio 2 dalyje išdėstytų taisyklių, kuriose nustatyta, kad tik perspėjančioji valstybė narė turi teisę keisti, pildyti, taisyti, naujinti arba panaikinti duomenis.

Valstybė narė, nustačiusi, kad duomenys klaidingi arba kad jie buvo laikomi neteisėtai, informuoja perspėjančiąją valstybę narę per savo SIRENE biurą kuo anksčiau ir ne vėliau kaip per dešimt kalendorinių dienų nuo klaidos įrodymų gavimo datos. Keitimasis informacija turi vykti naudojant J formą.

a) Gavusi konsultacijų rezultatus, perspėjančioji valstybė narė turi panaikinti arba pataisyti duomenis, laikydamasi savo nacionalinių procedūrų, nustatytų taisytiniems duomenims.

b) Jeigu susitarimo nepasiekiama per du mėnesius, klaidą arba neteisėto duomenų laikymo faktą nustačiusios valstybės narės SIRENE biuras pataria savo šalies atsakingai institucijai klausimą perduoti Europos duomenų apsaugos priežiūros pareigūnui, kuris kartu su susijusiomis nacionalinėmis priežiūros institucijomis veikia kaip tarpininkas.

2.9. Teisė susipažinti su duomenimis ir juos taisyti (SIS II reglamento 41 straipsnis ir SIS II sprendimo 58 straipsnis)

2.9.1. Prašymai susipažinti su duomenimis arba juos taisyti

Nedarant poveikio nacionalinei teisei, kai nacionalinėms institucijoms reikia pranešti apie prašymą susipažinti su duomenimis arba juos taisyti, keitimasis informacija vyksta pagal šias taisykles:

a) visi SIRENE biurai taiko savo nacionalinę teisę dėl teisės susipažinti su asmens duomenimis. Pagal konkretaus atvejo aplinkybes ir laikydamiesi taikytinos teisės SIRENE biurai perduoda kompetentingoms nacionalinėms institucijoms visus jų gaunamus prašymus susipažinti su duomenimis ar juos taisyti arba pagal savo įgaliojimus priima sprendimą dėl šių prašymų;

b) kompetentingų nacionalinių institucijų reikalavimu atitinkamų valstybių narių SIRENE biurai pagal savo nacionalinę teisę perduoda joms informaciją apie naudojimąsi teise susipažinti su duomenimis.

2.9.2. Keitimasis informacija apie prašymus susipažinti su kitų valstybių narių paskelbtų perspėjimų duomenimis

Informacija apie prašymus susipažinti su kitos valstybės narės į SIS II įvestais perspėjimais keičiamasi per nacionalinius SIRENE biurus naudojant K formą (dėl asmenų) arba M formą (dėl daiktų).

Taikoma tokia procedūra:

a) prašymas susipažinti su duomenimis kuo skubiau perduodamas perspėjančiosios valstybės narės SIRENE biurui, kad jis galėtų suformuluoti savo poziciją tuo klausimu;

b) perspėjančiosios valstybės narės SIRENE biuras praneša prašymą susipažinti su duomenimis gavusios valstybės narės SIRENE biurui apie savo poziciją;

c) perspėjančiosios valstybės narės SIRENE biuras, rengdamas atsakymą, atsižvelgia į prašymą susipažinti su duomenimis gavusios valstybės narės SIRENE biuro nustatytus prašymo nagrinėjimo terminus;

d) valstybės narės, gavusios asmens prašymą susipažinti su duomenimis, juos taisyti arba panaikinti, SIRENE biuras imasi visų būtinų priemonių, kad užtikrintų atsakymo pateikimą laiku.

Jeigu perspėjančiosios valstybės narės SIRENE biuras nusiunčia savo poziciją prašymą susipažinti su duomenimis gavusios valstybės narės SIRENE biurui, SIRENE biuras pagal nacionalinę teisę ir savo įgaliojimus priima sprendimą dėl prašymo arba užtikrina, kad ši pozicija kuo greičiau būtų perduota institucijai, atsakingai už sprendimo dėl prašymo priėmimą.

2.9.3. Keitimasis informacija apie prašymus taisyti arba panaikinti kitų valstybių narių įrašytus duomenis

Asmeniui paprašius, kad jo duomenys būtų pataisyti arba panaikinti, tą gali padaryti tik perspėjimą įvedusi valstybė narė. Asmeniui kreipusis ne į perspėjimą įvedusią, o į kitą valstybę narę, prašymą gavusios valstybės narės SIRENE biuras, naudodamas K formą, informuoja perspėjančiosios valstybės narės SIRENE biurą ir taikoma 2.9.2 skirsnyje nustatyta procedūra.

2.10. Panaikinimas, kai nebetaikomas reikalavimas palikti galioti perspėjimą

Perspėjimai, įvesti į SIS II, laikomi ne ilgiau nei jų reikia tikslams, kuriems jie buvo įvesti, pasiekti.

Vos tik reikalavimas palikti galioti perspėjimą nebetaikomas, perspėjančioji valstybė narė nedelsdama panaikina perspėjimą. Jeigu nustatyta perspėjimo galiojimo pabaigos data, perspėjimas CS-SIS panaikinamas automatiškai. Nustačius atitiktį taikoma konkreti 3.11, 4.10, 5.7, 6.5, 7.8 ir 8.4 skirsniuose apibūdinta procedūra.

CS-SIS pranešimą apie panaikinimą automatiškai tvarko N.SIS II.

Valstybės narės turi galimybę užsisakyti automatinius pranešimus apie perspėjimo panaikinimą.

2.11. Tikrinių vardų įrašymas

Atsižvelgiant į nacionalinių sistemų duomenų įrašymo ir duomenų prieinamumo apribojimus, tikriniai vardai (vardai ir pavardės) į SIS II įrašomi išlaikant rašmenis ir rašybą kuo artimesnius tiems, kuriais jie įrašyti oficialiuosiuose kelionės dokumentuose, ir turi atitikti ICAO kelionės dokumentams taikomus standartus, taip pat taikomus centrinės SIS II transliteracijos ir transkripcijos funkcijoms. Keisdamiesi papildoma informacija SIRENE biurai vartoja tikrinius vardus, kaip jie įrašyti į SIS II. Paprastai perspėjančiosios valstybės narės naudotojai ir SIRENE biurai duomenims į SIS II įrašyti vartoja lotyniškus rašmenis, nedarydami poveikio 1 priedėlyje nustatytoms transliteracijos ir transkripcijos taisyklėms.

Jeigu prireikia keistis papildoma informacija apie asmenį, kuris nėra perspėjimo subjektas, bet gali būti su juo susijęs (pvz., asmuo gali lydėti dingusį nepilnametį), tuomet pavardės ir vardo pateikimas ir rašyba turi atitikti 1 priedėlyje nustatytas taisykles ir jie įrašomi lotyniškais rašmenimis ir originalo forma, jeigu informaciją teikianti valstybė narė taip pat gali įrašyti ypatingus originalo formos rašmenis.

2.12. Įvairios tapatybės kategorijos

Patvirtinta tapatybė

Patvirtinta tapatybė reiškia, kad tapatybė buvo patvirtinta autentiškais asmens tapatybės dokumentais, pasu arba kompetentingų institucijų pareiškimu.

Nepatvirtinta tapatybė

Nepatvirtinta tapatybė reiškia, kad nėra pakankamų tapatybės įrodymų.

Neteisėtas naudojimasis tapatybe

Neteisėtas naudojimasis tapatybe (pavarde, vardu, gimimo data) yra, kai į SIS II įrašytas asmuo pasinaudoja kito tikro asmens tapatybe. Tai, pavyzdžiui, gali įvykti, kai naudojantis dokumentu padaroma žala tikrajam jo turėtojui.

Alias

Alias (kitas vardas) reiškia netikrą tapatybę, kuria naudojasi asmuo, apie kurį žinoma, kad jis turi kitų tapatybių.

2.12.1. Neteisėtas naudojimasis tapatybe (SIS II reglamento 36 straipsnis ir SIS II sprendimo 51 straipsnis)

Dėl neteisėto naudojimosi tapatybe atvejų sudėtingumo, sužinojusi, kad asmuo, dėl kurio SIS II įvestas perspėjimas, neteisėtai naudojasi kito asmens tapatybe, perspėjančioji valstybė narė patikrina, ar būtina palikti SIS II perspėjime tapatybės, kuria neteisėtai naudojamasi, duomenis.

Asmeniui aiškiai sutikus ir, kai tik nustatoma, kad šio asmens tapatybe buvo neteisėtai pasinaudota, prie perspėjimo SIS II pridedami papildomi duomenys, kad būtų išvengta neigiamų neteisingo tapatybės nustatymo pasekmių. Asmuo, kurio tapatybe buvo neteisėtai pasinaudota, pagal nacionalines procedūras kompetentingai institucijai gali suteikti informaciją, nustatytą SIS II reglamento 36 straipsnio 3 dalyje ir SIS II sprendimo 51 straipsnio 3 dalyje. Visi asmenys, kurių asmens tapatybe buvo neteisėtai pasinaudota, turi teisę atšaukti savo sutikimą, kad informacija būtų tvarkoma.

Perspėjančioji valstybė narė yra atsakinga už pastabos „neteisėtas naudojimasis tapatybe“ prie perspėjimo pridėjimą ir už neteisėto naudojimosi tapatybe aukos papildomos informacijos (nuotraukų, pirštų atspaudų ir bet kurio (-ių) galiojančio (-ių) tapatybės dokumento (-ų) duomenų) įvedimą.

Valstybė narė, aptikusi, kad kitos valstybės narės įvestas perspėjimas dėl asmens susijęs su neteisėtu naudojimusi tapatybe, ir nustačius, kad asmens tapatybe neteisėtai naudojamasi, apie tai praneša perspėjančiosios valstybės narės SIRENE biurui, naudodama Q formą, kad SIS II perspėjime būtų galima naudoti neteisėto naudojimosi tapatybe plėtinį.

Atsižvelgiant į tokio pobūdžio duomenų įrašymo tikslą, kai yra asmens, kurio tapatybe buvo neteisėtai pasinaudota, nuotraukos ir pirštų atspaudai, jie pridedami prie perspėjimo. Kad būtų nustatytas neteisėto naudojimosi tapatybe atvejis, nekalto asmens duomenys turi sutapti su į perspėjimą įvestais tapatybės duomenimis. Į Q formą iš perspėjimo išrašomi tapatybės duomenys, įskaitant alias numerį, kad perspėjančioji valstybė narė galėtų būti tikra, su kuria į perspėjimą įrašyta tapatybe forma susijusi. 3 priedėlyje nurodyta, kokius Q formos laukelius tokiu atveju privaloma užpildyti.

Asmens, kurio tapatybe buvo neteisėtai pasinaudota, duomenis, įskaitant pirštų atspaudų duomenis, galima gauti tik tuomet, jeigu siekiama nustatyti tikrinamo asmens tapatybę ir jie jokiu būdu nenaudojami kitu tikslu. Informacija apie neteisėtą naudojimąsi tapatybe (įskaitant pirštų atspaudus ir nuotraukas) panaikinama tuo pačiu metu kaip ir perspėjimas arba anksčiau, jeigu atitinkamas asmuo to paprašo.

2.12.2. Alias įrašymas

Norint išvengti nesuderinamų bet kurios kategorijos perspėjimų dėl įrašomo alias ir siekiant nesudaryti problemų nekaltiems nukentėjusiems asmenims ir užtikrinti pakankamą duomenų kokybę, valstybės narės, kiek tai įmanoma, praneša vienos kitoms apie šiuos alias ir keičiasi visa susijusia informacija apie tikrąją ieškomo subjekto tapatybę. Tai ypač pasakytina apie atvejus, kai pagal pirštų atspaudus atlikta paieška atskleidžia, kad SIS II jau yra perspėjimas, bet esamo perspėjimo tapatybės duomenys rodo, kad pirminio perspėjimo arba naujojo perspėjimo subjektas naudojo pagal alias nustatomą tapatybę.

Perspėjimą įvedusi valstybė narė atsakinga už visų alias įrašymą. Kitai valstybei narei aptikus alias, ji apie tai praneša perspėjančiajai valstybei narei naudodama L formą.

2.12.3. Kita informacija, reikalinga asmens tapatybei nustatyti

Jeigu duomenų SIS II nepakanka, po konsultacijų su kita valstybe nare savo iniciatyva arba kitos valstybės narės prašymu perspėjančiosios valstybės narės SIRENE biuras taip pat gali pateikti kitą informaciją, kad padėtų išaiškinti asmens tapatybę. Šiuo tikslu naudojama L forma (ir priedai). Šią informaciją visų pirma sudaro tokie duomenys:

— ieškomo asmens turimo paso arba kito asmens tapatybės dokumento kilmė,

— paso arba asmens tapatybės dokumento nuorodos numeris, išdavimo data, vieta ir jį išdavusi institucija, taip pat galiojimo pabaigos data,

— ieškomo asmens aprašymas,

— ieškomo asmens motinos ir tėvo pavardės ir vardai,

— kiti galimi ieškomo asmens pavardės ir vardo rašybos variantai,

— nuotraukos ir pirštų atspaudai, jei jų yra,

— paskutinis žinomas adresas.

Ši informacija, kiek tai įmanoma, yra laikoma SIRENE biuruose arba yra jiems tiesiogiai ir nuolat prieinama, kad jie galėtų ją skubiai perduoti.

Bendras tikslas – sumažinti asmens klaidingo sulaikymo riziką, kai tokio asmens tapatybės duomenys yra panašūs į asmens, dėl kurio paskelbtas perspėjimas, duomenis.

2.13. Keitimasis informacija susijusių perspėjimų atveju

Kiekviena sąsaja leidžia nustatyti mažiausiai dviejų perspėjimų ryšį.

Valstybė narė gali susieti perspėjimus, kuriuos ji įveda į SIS II, ir tik ši valstybė narė gali keisti ir panaikinti šią sąsają. Sąsajos matomos naudotojams tik tuo atveju, jeigu jie turi tinkamas naudotojo prieigos teises, kurios leidžia jiems matyti mažiausiai du susietus perspėjimus. Valstybės narės užtikrina, kad galimybę naudotis sąsajomis turėtų tik įgalioti asmenys.

2.13.1. Veiklos taisyklės

Perspėjimų sąsajoms nereikia specialių keitimosi papildoma informacija procedūrų. Tačiau turėtų būti laikomasi toliau nurodytų principų.

Nustatęs atitiktį kiekvienam iš dviejų arba daugiau susijusių perspėjimų vykdančiosios valstybės narės SIRENE biuras dėl kiekvieno iš jų siunčia G formą, 086 laukelyje nurodydamas, kad bus persiųstos kitos G formos dėl susietų perspėjimų.

Formos nesiunčiamos dėl perspėjimų, kurie nors ir susieti su perspėjimu, kuriam nustatyta atitiktis, bet atitinkamai nebuvo atitikties objektai. Tačiau jeigu yra susietas perspėjimas dėl perdavimo arba ekstradicijos arba dėl dingusio asmens (jo apsaugos tikslu arba siekiant užkirsti kelią grėsmei), apie susieto perspėjimo nustatymą pranešama naudojant M formą, jeigu tinkama ir turima atitinkamos informacijos.

2.14. Biometrinių duomenų formatas ir kokybė SIS II

Pagal SIS II sprendimo 23 straipsnio 2 dalį į perspėjimą įtraukiamos asmens nuotraukos ir pirštų atspaudai, jei tokių turima.

SIRENE biurai turi gebėti keistis pirštų atspaudais ir nuotraukomis, kad perspėjimas būtų galutinai parengtas ir (arba) kad būtų užtikrintas veiksmingas prašomo vykdytino veiksmo vykdymas. Jeigu valstybė narė turi asmens, dėl kurio kita valstybė narė paskelbė perspėjimą, nuotrauką arba pirštų atspaudus, ji gali persiųsti nuotraukas ir pirštų atspaudus kaip priedą, kad perspėjančioji valstybė narė galėtų galutinai parengti perspėjimą.

Šis keitimasis informacija vyksta nedarant poveikio keitimosi informacija nuostatoms policijos bendradarbiavimo srityje, kai taikomas Pamatinis sprendimas 2006/960/TVR.

2.14.1. Tolesnis duomenų, kuriais keičiamasi, naudojimas, įskaitant archyvavimą

SIS II pateiktų perspėjimų duomenų naudojimo apribojimai nustatyti SIS II teisės aktuose. Nuotraukų ir pirštų atspaudų, kuriais apsikeista, tolesnis naudojimas, įskaitant archyvavimą, turi atitikti atitinkamas SIS II teisės aktų nuostatas ir taikytinas nacionalines nuostatas dėl duomenų apsaugos pagal Direktyvą 95/46/EB bei Pamatinį sprendimą 2008/977/TVR.

Bet koks pirštų atspaudų saugojimas nacionaliniu lygmeniu visiškai atitinka SIS II duomenų apsaugos taisykles. Valstybės narės pirštų atspaudų duomenis, atsiųstus iš CS-SIS, saugo skyrium nuo nacionalinių pirštų atspaudų duomenų ir tokie duomenys panaikinami tuo pačiu metu kaip ir su jais susiję perspėjimai bei papildoma informacija.

2.14.2. Keitimasis pirštų atspaudais ir nuotraukomis

Taikoma tokia procedūra:

a) teikiantysis SIRENE biuras siunčia L formą įprastu elektroniniu kanalu ir L formos 083 laukelyje nurodo, kad pirštų atspaudai ir nuotraukos siunčiami, kad perspėjimas SIS II būtų galutinai parengtas;

b) perspėjančiosios valstybės narės SIRENE biuras pirštų atspaudus arba nuotraukas prideda prie perspėjimo SIS II arba siunčia juos kompetentingai institucijai, kad perspėjimas būtų galutinai parengtas.

2.14.3. Techniniai reikalavimai

Pirštų atspaudai ir nuotraukos renkami ir perduodami pagal standartus, kurie nustatyti biometrinių duomenų įrašymo į SIS II įgyvendinimo taisyklėse.

Visi SIRENE biurai turi atitikti minėtus techninius standartus.

2.14.4. Biometrinių duomenų formatas ir kokybė

Siekiant užtikrinti visiems SIS II naudotojams bendrą minimalų kokybės standartą, atliekamas visų į sistemą įrašomų biometrinių duomenų išankstinis specialus kokybės patikrinimas.

Prieš įrašant duomenis, nacionaliniu lygiu atliekamas patikrinimas, siekiant užtikrinti, kad:

a) pirštų atspaudų duomenys ir susijusi NIST rinkmena visais atžvilgiais būtų suderinami su Komisijos įgyvendinimo sprendimo (ES) 2016/1345 dėl minimalios pirštų atspaudų įrašų duomenų kokybės standartų antrosios kartos Šengeno informacinėje sistemoje (SIS II) ( 24 ) nuostatomis, jo priedu ir techniniais standartais, kuriuos priėmė SIS II reglamento 51 straipsnyje ir SIS II sprendimo 67 straipsnyje nurodytas komitetas;

b) nuotraukos, kurios naudojamos tik siekiant patvirtinti asmens, kurio buvimo vieta nustatyta atlikus tekstinę paiešką SIS II, tapatybę, atitiktų tokius reikalavimus: nuotraukų iš priekio matmenys yra, kiek tai įmanoma, 3:4 arba 4:5. Jeigu yra galimybė, naudojama bent 480 × 600 pikselių skiriamoji geba ir 24 bitų spalvų skaičius. Jeigu atvaizdas skenuojamas, jo dydis turėtų būti mažesnis nei apytiksliai 200 kilobaitų, kiek tai įmanoma.

2.15. Ypatingi paieškos būdai

2.15.1. Geografinė paieška

Geografinė paieška – tai paieška, atliekama, kai valstybė narė turi tikslių duomenų apie asmens arba daikto, dėl kurių pateiktas perspėjimas, buvimo vietą apibrėžtoje geografinėje teritorijoje.

Šengeno erdvėje geografinės paieškos atliekamos remiantis SIS II esančiu perspėjimu. Tais atvejais, kai asmens arba daikto buvimo vieta yra žinoma, gali būti pildomas 311 laukelis („Important Notice“ (svarbi informacija)) nurodant geografinę paiešką ir pažymint atitinkamas šalis. Be to, jeigu pateikiant perspėjimą dėl suėmimo ieškomo asmens buvimo vieta žinoma, A formos 061 laukelyje įrašoma informacija apie asmens buvimo vietą. Visais kitais atvejais, įskaitant informacijos perdavimą apie daikto buvimo vietą, naudojama M forma (083 laukelis). Perspėjimas dėl ieškomo asmens įvedamas į SIS II siekiant užtikrinti, kad prašymą dėl vykdytino veiksmo būtų galima tenkinti iš karto (Pagrindų sprendimo 2002/584/TVR 9 straipsnio 3 dalis).

Jeigu nustatoma, kad geografinės paieškos subjektas yra kitoje vietoje, nei nurodyta geografinėje paieškoje, perspėjančiosios valstybės narės SIRENE biuras, naudodamas M formą, turi nurodyti šį faktą geografinėje paieškoje dalyvaujančiai (-oms) valstybei (-ėms) narei (-ėms), kad ji (-os) sustabdytų atitinkamus darbus.

2.15.2. Paieška dalyvaujant specialiesiems tikslinės paieškos policijos padaliniams (FAST)

Prašymą gavusiose valstybėse narėse SIRENE biurai tinkamais atvejais taip pat turėtų naudotis specialiųjų tikslinę paiešką atliekančių padalinių (angl. Fugitive, Active Search Teams, FAST) paslaugomis. Minėtų policijos padalinių tarptautinis bendradarbiavimas neturėtų pakeisti SIS II perspėjimo. Toks bendradarbiavimas neturėtų dubliuoti SIRENE biuro – pagrindinio SIS II atliekamų paieškų punkto – funkcijų.

Turėtų būti bendradarbiaujama siekiant užtikrinti, kad perspėjančiosios valstybės narės SIRENE biuras būtų nacionalinio FAST informuojamas apie vykdomą operaciją, susijusią su į SIS II įvestu perspėjimu. Atitinkamais atvejais šis SIRENE biuras teikia šią informaciją kitiems SIRENE biurams. Apie visas koordinuotas Europos aktyvios besislapstančių asmenų paieškos grupių tinklo (angl. European Network of Fugitive Active Search Teams, ENFAST) operacijas, kurias vykdant bendradarbiaujama su SIRENE biuru, turi būti iš anksto pranešama SIRENE biurui.

SIRENE biurai užtikrina greitą papildomos informacijos (įskaitant informaciją apie atitiktį) perdavimą nacionaliniam FAST, jeigu pastarasis dalyvauja paieškoje.

3. PERSPĖJIMAI DĖL SUĖMIMO PERDAVIMO ARBA EKSTRADICIJOS TIKSLU (SIS II SPRENDIMO 26 STRAIPSNIS)

3.1. Perspėjimo įvedimas

Kartu su daugeliu perspėjimų dėl suėmimo pateikiamas Europos arešto orderis (toliau – EAO). Tačiau pagal perspėjimą dėl suėmimo taip pat galima laikinai suimti asmenį, kol bus gautas ekstradicijos prašymas (toliau – EP), kaip nustatyta Europos konvencijos dėl ekstradicijos 16 straipsnyje.

EAO ir (arba) EP išduoda kompetentinga teisminė institucija, vykdanti šią funkciją perspėjančiojoje valstybėje narėje.

Įvedant perspėjimą dėl suėmimo perdavimo tikslu EAO originalo kopija turi būti įvesta į SIS II. Gali būti įkeltas EAO vertimas viena arba daugiau oficialiųjų Sąjungos institucijų kalbų.

Be to, į perspėjimą įtraukiamos asmens nuotraukos ir pirštų atspaudai, jei tokių turima.

Susijusi informacija, įskaitant EAO arba EP, pateikta dėl asmenų, ieškomų norint juos suimti perdavimo arba ekstradicijos tikslais, yra prieinama SIRENE biurui, kai įvedamas perspėjimas. Tikrinama, ar informacija yra išsami ir teisingai pateikta.

Valstybės narės turi galimybę įvesti daugiau kaip vieną EAO vienam perspėjimui dėl suėmimo. Perspėjančioji valstybė narė atsako už nebegaliojančių EAO panaikinimą, tikrinimą, ar yra kitų prie perspėjimo pridėtų Europos arešto orderių, ir prireikus perspėjimo galiojimo pratęsimą.

Be EAO, kurį valstybė narė pridėjo prie perspėjimo dėl suėmimo, taip pat turi būti įmanoma pridėti EAO vertimus (prireikus atskirose dvejetainėse rinkmenose).

Prie perspėjimų pridedamų skenuotų dokumentų mažiausia skiriamoji geba, kiek tai įmanoma, turi būti 150 DPI.

3.2. Keli perspėjimai

Dėl bendrųjų procedūrų žr. 2.2 skirsnį.

Be to, taikomos toliau nurodytos taisyklės.

Kelios valstybės narės gali įvesti perspėjimą dėl to paties asmens suėmimo. Jeigu dvi arba daugiau valstybių narių paskelbė perspėjimą dėl to paties asmens, tos valstybės narės, kurioje vykdomas suėmimas, vykdančioji teisminė institucija priima sprendimą dėl to, kuris orderis taikomas suėmimo atveju. Vykdančiosios valstybės narės SIRENE biuras turi išsiųsti G formą kiekvienai atitinkamai valstybei narei.

3.3. Neteisėtas naudojimasis tapatybe

Žr. bendrąją procedūrą 2.12.1 skirsnyje.

3.4. Alias įrašymas

Žr. bendrąją procedūrą 2.12.2 skirsnyje.

Perspėjimų dėl suėmimo atveju SIRENE biuras naudoja A formos 011 laukelį (tuo metu, kai įvedamas perspėjimas) arba vėliau M formą ( 25 ), kad informuotų kitas valstybes nares apie alias, susijusius su perspėjimu dėl suėmimo, jeigu SIRENE biuras turi šią informaciją.

3.5. Papildoma informacija, kurią reikia siųsti valstybėms narėms

Įvedant perspėjimą papildoma informacija dėl perspėjimo siunčiama visoms valstybėms narėms.

3.5.1 skirsnyje nurodyta informacija siunčiama kitiems SIRENE biurams naudojant A formą tuo pačiu metu, kai įvedamas perspėjimas. Bet kuri tapatybės nustatymui reikalinga kita informacija siunčiama pasikonsultavus su kita valstybe nare ir (arba) jos prašymu.

Jeigu dėl to paties asmens pateikti keli EAO arba EP, kiekvienam EAO arba EP pildoma atskira A forma.

EAO ir (arba) EP ir A formoje teikiami duomenys yra pakankamai išsamūs (ypač EAO e skirsnyje: „description of the circumstances in which the offence(s) was (were) committed, including the time and place“ (aplinkybių, kuriomis buvo įvykdyta (-os) nusikalstama (-os) veika (-os), įskaitant laiką ir vietą, apibūdinimas), 042, 043, 044, 045 laukeliai: „description of the circumstances“ (aplinkybių apibūdinimas)), kad kiti SIRENE biurai galėtų patikrinti perspėjimą. 3 priedėlyje nustatyta reikalinga informacija ir jos ryšys su EAO laukeliais.

Kai EAO pakeičiamas arba atšaukiamas, tai nurodoma A formos 267 laukelyje (SIS II sprendimo 26 straipsnis) arba A formos 044 laukelyje (ekstradicijos prašymas / perkelti perspėjimai) įrašant tokį tekstą: „Ši forma pakeičia formą (nuorodos numeris), kurioje nurodytas EAO (nuorodos numeris), išduotas […] (data)“.

3.5.1. Papildoma informacija, kurią reikia siųsti dėl laikino suėmimo

3.5.1.1. Įvedant perspėjimą, pagrįstą tiek EAO, tiek EP

Įvedant perspėjimą dėl suėmimo ekstradicijos tikslu, papildoma informacija siunčiama visoms valstybėms narėms naudojant A formą. Jeigu valstybėms narėms išsiųsto perspėjimo duomenų ir papildomos informacijos dėl EAO ekstradicijos tikslams nepakanka, pateikiama papildomos informacijos.

239 laukelyje nurodoma, kad forma susijusi tiek su EAO, tiek su EP.

3.5.1.2. Pateikiant perspėjimą, pagrįstą tik EP

Įvedant perspėjimą dėl suėmimo ekstradicijos tikslu, papildoma informacija siunčiama visoms valstybėms narėms naudojant A formą.

239 laukelyje nurodoma, kad forma susijusi su EP.

3.6. Žymos pridėjimas

Dėl bendrųjų taisyklių žr. 2.7 skirsnį.

Jeigu įmanoma įvykdyti bent vieną iš į perspėjimą įtrauktų EAO, prie perspėjimo žyma nepridedama.

Jeigu EAO išduotas dėl kelių nusikalstamų veikų ir jeigu perdavimą galima atlikti bent dėl vienos iš tų nusikalstamų veikų, prie perspėjimo žyma nepridedama.

Kaip pabrėžiama 2.7 skirsnyje, perspėjimas pagal SIS II sprendimo 26 straipsnį, prie kurio pridėta žyma, žymos galiojimo laikotarpiu turi būti laikomas įvestu siekiant pranešti apie asmens, dėl kurio jis įvestas, buvimo vietą.

3.6.1. Sistemingas prašymas pridėti žymą prie perspėjimų dėl asmenų, ieškomų norint juos suimti ekstradicijos tikslu, kai netaikomas Pagrindų sprendimas 2002/584/TVR

Taikoma tokia procedūra:

a) perspėjimų dėl asmenų, ieškomų norint juos suimti ekstradicijos tikslu, atveju, kai netaikomas Pagrindų sprendimas 2002/584/TVR, SIRENE biuras gali prašyti kito (-ų) SIRENE biuro (-ų), kad prie pagal SIS II sprendimo 26 straipsnį įvestų perspėjimų, parengtų dėl jo valstybės narės piliečių, būtų sistemingai pridedama žyma;

b) bet kuris norintis tą padaryti SIRENE biuras raštu siunčia prašymą kitam (-iems) SIRENE biurui (-ams);

c) visi tokį prašymą gavę SIRENE biurai prideda žymą atitinkamai valstybei narei iškart, kai paskelbiamas perspėjimas;

d) žyma paliekama, kol prašymą pateikęs SIRENE biuras paprašo ją panaikinti.

3.7. SIRENE biurų veiksmai, gavus perspėjimą dėl suėmimo

SIRENE biurui gavus A formą, jis kuo greičiau visais turimais šaltiniais ieško subjekto ir bando nustatyti jo buvimo vietą. Jeigu gaunančiajai valstybei narei nepakanka perspėjančiosios valstybės narės pateiktos informacijos, tai neturėtų trukdyti vykdyti paiešką. Gaunančiosios valstybės narės turi atlikti paiešką, kiek tai leidžiama pagal nacionalinę teisę.

Jeigu perspėjimas dėl suėmimo yra patikrinamas ir nustatoma asmens buvimo vieta arba jis suimamas valstybėje narėje, tuomet gaunantysis SIRENE biuras A formoje įrašytą informaciją gali perduoti EAO arba EP vykdančios valstybės narės kompetentingai institucijai. Jeigu prašoma EAO arba EP originalo, EAO arba EP išdavusi teisminė institucija gali jį tiesiogiai perduoti vykdančiajai teisminei institucijai (jeigu perspėjančioji ir (arba) vykdančioji valstybė (-ės) narė (-ės) nesusitarė kitaip).

3.8. Keitimasis informacija nustačius atitiktį

Žr. bendrąją procedūrą 2.3 skirsnyje.

Be to, taikoma ši procedūra:

a) apie nustatytą asmens, dėl kurio buvo paskelbtas perspėjimas dėl suėmimo, duomenų atitiktį visuomet nedelsiant pranešama perspėjančiosios valstybės narės SIRENE biurui. Be to, išsiuntęs G formą, vykdančiosios valstybės narės SIRENE biuras taip pat praneša apie atitiktį perspėjančiosios valstybės narės SIRENE biurui (jei tinkama, telefonu);

b) jeigu būtina, perspėjančiosios valstybės narės SIRENE biuras siunčia visą reikalingą, konkrečią informaciją apie konkrečias priemones, kurių turi imtis vykdančiosios valstybės narės SIRENE biuras;

c) G formos 091 laukelyje nurodoma institucija, kuriai pagal jos kompetenciją turi būti siunčiamas EAO arba EP, jos išsamūs kontaktiniai duomenys (pašto adresas, telefonas ir, jei yra, faksas ir e. paštas), nuorodos numeris (jei yra), kompetentingas asmuo (jei yra), prašoma kalba, siuntimo terminas ir forma;

d) be to, perspėjančiosios valstybės narės SIRENE biuras informuoja visus kitus SIRENE biurus apie atitiktį, naudodamas M formą, jeigu išnagrinėjus atvejo faktus nustatytas aiškus ryšys su konkrečiomis valstybėmis narėmis ir atlikti tolesni patikrinimai;

e) SIRENE biurai gali perduoti papildomą informaciją dėl perspėjimų, įvestų pagal SIS II sprendimo 26 straipsnį, ir tai daryti teisminių institucijų vardu, jei ši informacija priklauso savitarpio teisminės pagalbos sričiai.

3.9. Keitimasis papildoma informacija apie perdavimą arba ekstradiciją

Kai kompetentingos teisminės institucijos SIRENE biurui teikia vykdančiosios valstybės narės informaciją apie tai, ar gali būti vykdomas asmens, dėl kurio paskelbtas perspėjimas dėl suėmimo, perdavimas arba ekstradicija, tas SIRENE biuras nedelsdamas perduoda šią informaciją perspėjančiosios valstybės narės SIRENE biurui, naudodamas M formą, kurios 083 laukelyje pažymimi žodžiai „SURRENDER“ (perdavimas) arba „EXTRADITION“ (ekstradicija) ( 26 ). Išsami informacija apie perdavimo arba ekstradicijos sąlygas prireikus turi būti kuo greičiau perduodama per SIRENE biurus.

3.10. Keitimasis papildoma informacija apie tranzitą per kitos valstybės narės teritoriją

Jeigu ieškomą asmenį reikia vežti tranzitu, valstybės narės, per kurią asmuo bus vežamas tranzitu, SIRENE biuras turi teikti būtiną informaciją ir pagalbą, atsakydamas į perspėjančiosios valstybės narės SIRENE biuro arba kompetentingos teisminės institucijos prašymą, kurį išsiuntė SIRENE biuras, naudodamas M formą, pažymėtą žodžiu „TRANSIT“ (tranzitas), kuris įrašomas 083 laukelio pradžioje.

3.11. Perspėjimų panaikinimas po perdavimo arba ekstradicijos

Perspėjimai dėl suėmimo perdavimo arba ekstradicijos tikslu panaikinami, kai asmuo perduodamas perspėjančiosios valstybės narės kompetentingoms institucijoms arba kai įvykdoma jo ekstradicija į šią valstybę narę; jie taip pat gali būti panaikinami, kai kompetentinga teisminė institucija vadovaudamasi nacionaline teise panaikina teismo sprendimą, kuriuo buvo pagrįstas perspėjimas.

4. PERSPĖJIMAI DĖL ATSISAKYMO LEISTI ATVYKTI AR BŪTI (SIS II REGLAMENTO 24 STRAIPSNIS)

Įvadas

Keitimasis informacija apie trečiųjų šalių piliečius, dėl kurių buvo paskelbtas perspėjimas pagal SIS II reglamento 24 straipsnį, leidžia valstybėms narėms priimti sprendimus atvykimo arba prašymo išduoti vizą pateikimo atvejais. Jei asmuo jau yra valstybės narės teritorijoje, nacionalinės institucijos gali imtis tinkamų veiksmų, kad būtų išduotas leidimas gyventi, ilgalaikė viza arba kad toks asmuo būtų išsiųstas iš šalies. Šiame skirsnyje nuorodos į vizas yra susijusios su ilgalaikėmis vizomis, nebent yra aiškiai nurodyta kitaip (pvz., su pakartotinio atvykimo vizomis).

Šengeno sienų kodekso 5 straipsnio 4 dalyje nustatytų pranešimo procedūrų ir Šengeno konvencijos 25 straipsnyje apibrėžtų konsultacijų procedūrų vykdymas priklauso institucijų, atsakingų už sienų kontrolę, leidimų gyventi arba vizų išdavimą, kompetencijai. Iš esmės SIRENE biurai dalyvauja šiose procedūrose tik tam, kad perduotų papildomą tiesiogiai su perspėjimais susijusią informaciją (pvz., pranešimą apie nustatytą atitiktį, tapatybės išaiškinimą) arba panaikintų perspėjimus.

Tačiau SIRENE biurai gali dalyvauti perduodant papildomą informaciją, kuri reikalinga trečiosios šalies piliečiui išsiųsti iš šalies arba atsisakymui leisti atvykti, taip pat dalyvauti perduodant papildomą informaciją, gautą atliekant šiuos veiksmus.

Europos Parlamento ir Tarybos direktyva 2004/38/EB ( 27 ) netaikoma Šveicarijoje. Todėl jeigu nustatoma trečiosios šalies piliečio, kuris turi teisę laisvai judėti, duomenų atitiktis, surengiamos įprastinės Šveicarijos, perspėjančiosios valstybės narės ir bet kurios kitos valstybės narės, galinčios turėti su trečiosios šalies piliečio teise laisvai judėti susijusios informacijos, konsultacijos.

4.1. Perspėjimo įvedimas

Pagal SIS II reglamento 25 straipsnį trečiųjų šalių piliečiams, kurie naudojasi Direktyva 2004/38/EB suteikta teise laisvai judėti, taikomos specialios taisyklės. SIRENE biuras, kiek įmanoma, turi turėti galimybių pateikti visą informaciją, kuri buvo naudojama vertinant, ar buvo pateiktas perspėjimas dėl atsisakymo leisti atvykti ir būti dėl asmens, kuriam suteikta teisė laisvai judėti ( 28 ). Išskirtiniais atvejais, kai įvedamas perspėjimas dėl trečiosios šalies piliečio, kuris naudojasi laisvo judėjimo teise, perspėjančiosios valstybės narės SIRENE biuras siunčia M formą visoms kitoms valstybėms narėms, remdamasis informacija, kurią pateikė perspėjimą įvedusi institucija (žr. 4.6 ir 4.7 skirsnius).

Be to, SIS II reglamento 26 straipsnyje nustatyta, kad, laikantis tam tikrų konkrečių sąlygų, taip pat įvedami perspėjimai, susiję su trečiosios šalies piliečiais, kuriems taikoma ribojamoji priemonė, kurios tikslas – neleisti atvykti arba vykti tranzitu per valstybių narių teritoriją, priimta pagal Europos Sąjungos sutarties 29 straipsnį ( 29 ). Perspėjimus įveda ir nuolatos naujina valstybės narės, kuri priemonės priėmimo metu pirmininkauja Europos Sąjungos Tarybai, kompetentinga institucija. Jeigu ta valstybė narė neturi prieigos prie SIS II arba perspėjimų pagal SIS II reglamento 24 straipsnį, ši atsakomybė tenka valstybei narei, kuri kita pirmininkaus Europos Sąjungos Tarybai ir turi prieigą prie SIS II, be kita ko, prieigą prie perspėjimų, pateiktų pagal SIS II reglamento 24 straipsnį.

Valstybės narės nustato reikalingas šių perspėjimų įvedimo, atnaujinimo ir panaikinimo procedūras.

4.2. Keli perspėjimai

Žr. bendrąją procedūrą 2.2 skirsnyje.

4.3. Neteisėtas naudojimasis tapatybe

Žr. bendrąją procedūrą 2.12.1 skirsnyje.

Sunkumų gali kilti, kai trečiosios šalies pilietis, dėl kurio paskelbtas perspėjimas dėl atsisakymo leisti atvykti arba būti, neteisėtai pasinaudoja valstybės narės piliečio tapatybe, kad galėtų atvykti. Jeigu susidaro tokia padėtis, valstybių narių kompetentingoms institucijoms gali būti išaiškinta, kaip tinkamai naudotis SIS II neteisėto naudojimosi tapatybe funkcija. Perspėjimai dėl atsisakymo leisti atvykti neskelbiami dėl valstybės narės piliečių pagrindinės tapatybės.

4.4. Alias įrašymas

Dėl bendrųjų taisyklių žr. 2.12.2 skirsnį.

4.5. Keitimasis informacija išduodant leidimus gyventi arba vizas

Taikoma tokia procedūra:

a) nedarant poveikio keitimosi informacija, kuri vyksta pagal Šengeno konvencijos 25 straipsnį, specialiajai procedūrai ir nedarant poveikio 4.8 skirsniui dėl keitimosi informacija nustačius atitiktį dėl trečiosios šalies piliečio, kuris naudojasi teise laisvai judėti (šiuo atveju privaloma konsultuotis su perspėjančiosios valstybės narės SIRENE biuru), vykdančioji valstybė narė gali informuoti perspėjančiąją valstybę narę, kad perspėjimo dėl atsisakymo leisti atvykti sutaptis nustatyta vykdant leidimo gyventi arba vizos išdavimo procedūrą. Tuomet perspėjančioji valstybė narė gali pranešti apie tai kitoms valstybėms narėms, naudodama M formą, jei tinkama;

b) jeigu atitinkamų valstybių narių SIRENE biurai gauna tokį prašymą, jie, laikydamiesi nacionalinės teisės aktų, gali padėti perduoti reikalingą informaciją atitinkamoms institucijoms, atsakingoms už leidimų gyventi ir vizų išdavimą.

4.5.1. Specialiosios procedūros, kaip nustatyta Šengeno konvencijos 25 straipsnyje

Procedūra pagal Šengeno konvencijos 25 straipsnio 1 dalį

Jeigu valstybė narė, sprendžianti dėl leidimo gyventi arba vizos suteikimo, nustato, kad kita valstybė narė dėl atitinkamo prašytojo paskelbė perspėjimą dėl atsisakymo leisti atvykti arba būti, ji per SIRENE biurus konsultuojasi su perspėjančiąja valstybe nare. Valstybė narė, sprendžianti dėl leidimo gyventi arba vizos suteikimo, turi naudoti N formą, kad praneštų perspėjančiajai valstybei narei apie sprendimą suteikti leidimą gyventi arba vizą. Jeigu valstybė narė nusprendžia suteikti leidimą gyventi arba vizą, perspėjimas panaikinamas. Tačiau asmuo gali būti įrašytas į perspėjančiosios valstybės narės nacionalinį asmenų, kuriems atsisakoma leisti atvykti, sąrašą.

Procedūra pagal Šengeno konvencijos 25 straipsnio 2 dalį

Jeigu valstybė narė, pateikusi perspėjimą dėl atsisakymo leisti atvykti arba būti, nustato, kad asmeniui, dėl kurio pateiktas perspėjimas, buvo suteiktas leidimas gyventi arba viza, ji su valstybe nare, išdavusia leidimą gyventi arba vizą, per SIRENE biurus inicijuoja konsultavimosi procedūrą. Valstybė narė, išdavusi leidimą gyventi arba vizą, turi naudotiO formą, kad praneštų perspėjančiajai valstybei narei apie sprendimą, ar leidimas gyventi arba viza turi būti atšaukti. Jeigu ši valstybė narė nusprendžia palikti leidimą gyventi arba vizą galioti, perspėjimas panaikinamas. Tačiau asmuo gali būti įrašytas į valstybės narės nacionalinį asmenų, kuriems atsisakoma leisti atvykti, sąrašą.

Per SIRENE biurus taip pat konsultuojamasi naudojant O formą, jeigu leidimą gyventi arba vizą išdavusi valstybė narė vėliau nustato, kad SIS II įvestas su tuo asmeniu susijęs perspėjimas dėl atsisakymo leisti atvykti arba būti ( 30 ).

Jeigu trečioji valstybė narė (t. y. kuri nėra leidimą gyventi arba vizą išdavusi valstybė narė arba perspėjančioji valstybė narė) nustato, kad paskelbtas perspėjimas dėl trečiosios šalies piliečio, kuris turi vienos iš valstybių narių leidimą gyventi arba vizą, ji praneša apie tai leidimą arba vizą išdavusiai valstybei narei ir perspėjančiajai valstybei narei per SIRENE biurus, naudodama H formą.

Jeigu pagal Šengeno konvencijos 25 straipsnyje numatytą procedūrą reikia panaikinti perspėjimą dėl atsisakymo leisti atvykti arba būti, SIRENE biurai, gavę prašymą, teikia pagalbą laikydamiesi nacionalinės teisės.

4.5.2. Specialiosios procedūros, kaip nustatyta Šengeno sienų kodekso 5 straipsnio 4 dalies a ir c punktuose

Procedūra, taikoma 5 straipsnio 4 dalies a punkte nustatytais atvejais

Pagal Šengeno sienų kodekso 5 straipsnio 4 dalies a punktą trečiosios šalies piliečiui, dėl kurio pateiktas perspėjimas dėl atsisakymo leisti atvykti arba būti ir kuris tuo pat metu turi vienos iš valstybių narių išduotą leidimą gyventi, ilgalaikę vizą arba pakartotinio atvykimo vizą, leidžiama vykti tranzitu į leidimą gyventi arba pakartotinio atvykimo vizą išdavusią valstybę narę, kertant trečios valstybės narės sieną. Gali būti atsisakyta leisti atvykti asmen